Mercedes Benz jual kereta termahal berharga RM624 juta
Oleh KOSMO!

20 Mei 2022, 8:00 pm
BERLIN – Syarikat automotif Mercedes Benz mengumumkan bahawa pihaknya berjaya menjual kereta paling mahal di dunia, lapor stesen penyiaran CNN semalam.
Mercedes-Benz model SLR 1955 yang selama ini disimpan dalam koleksi pembuat kereta Jerman itu telah dijual kepada pemilik persendirian pada harga AS$142 juta (RM624 juta).
Syarikat pemantauan koleksi kereta,  Hagerty berkata,  nilai tersebut menjadikan kenderaan mewah tersebut kereta paling mahal pernah dijual.
Wang daripada jualan itu akan digunakan untuk menubuhkan Dana Mercedes-Benz iaitu  sebuah dana biasiswa global, kata Mercedes dalam satu pengumuman.
Rekod harga jualan kereta  termahal sebelum ini dilaporkan AS$70 juta (RM307 juta) bagi kereta Ferrari 250 GTO 1963 pada 2018.
Mercedes yang baru dijual itu  adalah satu daripada dua prototaip 300 SLR Uhlenhaut Coupe.

Kereta berusia 67 tahun itu dinamakan sempena ketua jurutera Mercedes pada masa itu, Rudolf Uhlenhaut dan didakwa mempunyai kelajuan tertinggi 299 kilometer sejam.
Ia telah dijual dalam lelongan secara jemputan tertutup di Muzium Mercedes-Benz di Stuttgart pada 5 Mei lalu.
Lelongan itu diadakan dengan kerjasama syarikat lelongan kereta RM Sotheby’s. – Agensi


Kolaborasi Mobile Legends dengan tiga selebriti
Oleh SAIRUL ZAMRI MISRANI

20 Mei 2022, 7:30 pm
PETALING JAYA – Komuniti permainan dalam talian terkenal, Mobile Legends (ML) mengumumkan tiga wira terbaru yang bakal bertempur iaitu Janna Nick, Hairul Azreen dan Hun Haqeem untuk menghangatkan lagi kempen 515.
Menerusi kenyataan yang dikeluarkan, pemilihan tiga selebriti itu sangat menepati sasaran dan perancangan syarikat teknologi yang berpengkalan di Shanghai itu untuk mengukuhkan pasaran di Asia Tenggara.
“Sejak dikeluarkan pada 2016, kami sentiasa mengiktiraf rantau Asia Tenggara sebagai salah satu pasaran utama kami.
“Oleh itu, kami mengasimilasikan ciri permainan kami sedekat mungkin dengan budaya tempatan. Janna Nick adalah salah seorang selebriti yang berbakat besar di Malaysia dan telah menerima banyak pengiktirafan,” kata kenyataan tersebut.
Ketiga-tiga mereka mewakili Avatar masing-masing.
Tambahnya lagi, pemilihan dua pelakon lain yang sama taraf dengan Janna seperti Hairul Azreen dan Hun Haqeem turut menjadi kebanggaan mereka dipilih sebagai wira ML.
“Hairul Azreen pula adalah nama yang tidak perlu diperkenalkan lagi di kalangan pemain Mobile Legends di Malaysia.

“Dikenali sebagai seorang yang sangat komited dalam kerjaya seni dan seni mempertahankan diri, menjadikan Hairul Azreen persona yang sangat sempurna dalam Mobile Legends.
“Hun Haqeem pula berasal daripada negeri Sarawak dan secara tidak langsung menyempurnakan identiti citra warna Malaysia. Dengan dinamik mudanya, dia melengkapkan Trio MLBB 515 pada musim perayaan ini,” katanya.
Menariknya, setiap Wira Mobile Legends ini direka bersesuaian dengan imej sebenar selebriti terpilih supaya para peminat boleh mengenali bintang kegemaran mereka itu.
“Janna sebagai Tangwanwan, seorang penstrim berbakat dan muzikal, kemahiran Tang Wanwan adalah melontar dart.
“Hun pula sebagai Ling, seorang pendekar pedang berkemahiran tinggi dan seorang murid kepada Dragon Master, yang perjalanannya tidak dijangka dalam permainan ini.
“Manakala, Hun pula sebagai Yin, seorang yang berdaya saing dan bercita-cita tinggi untuk menguasai semua jenis permainan dan muncul juara,” ujarnya.
Maklumat lanjut, sila ikuti Mobile Legends: Bang Bang dalam Facebook, Youtube dan TikTok. – KOSMO! ONLINE


Aznil pecah rekod kebangsaan untuk raih perak di Vietnam
Oleh MUHAMMAD RIDUAN MOHD HANAFIAH

20 Mei 2022, 8:27 pm
BANOI – Badang negara, Muhammad Aznil Bidin bukan sekadar berjaya meraih perak di temasya Sukan SEA Vietnam 2021 malah turut memperbaharui rekod kebangsaan dalam kategori 61 kilogram (kg) hari ini.
Jaguh angkat berat negara, Aznil seakan-akan melepaskan geram apabila memperbaharui rekod kebangsaan miliknya iaitu 285 kilogram (kg) di Pattaya, Thailand 2019.
Atlet berusia 27 tahun itu berjaya mengangkat bebanan 287kg untuk memastikan pingat perak menjadi miliknya selepas terpaksa akur tewas di tangan pemenang perak Sukan Olimpik Rio 2016 dan Olimpik Tokyo 2020 dari Indonesia, Eko Yuli Irawan yang memenangi emas dengan angkatan keseluruhan 290kg.
Sementara itu, pingat gangsa dimenangi atlet tuan rumah, Ngoc Trung Nguyen dengan angkatan keseluruhan 286kg.
“Hanya berbeza 3kg (dengan Eko). Bukan rezeki saya kerana pada angkatan kedua terbatal. Kalau tidak, mungkin saya boleh meraih emas.
“Pada sesi latihan, saya pernah buat 290kg tetapi mungkin hari ini bukan rezeki saya untuk angkat emas di Hanoi.

“Apa pun, saya akan mengekalkan pingat di Sukan Komanwel nanti. Keyakinan itu ada cuma perlu kekalkan prestasi untuk menjadi lebih baik,” katanya.
Pada Sukan SEA 2019, Aznil dari Alor Setar, Kedah melakukan angkatan keseluruhan 283kg untuk meraih gangsa. – KOSMO! ONLINE


Lelaki dakwa cedera diserang sekumpulan individu
Oleh NOR AZIAH MAT NOH

20 Mei 2022, 7:27 pm
GOMBAK – Misteri sebuah kereta ditemui tidak berkunci dengan kesan darah di Jalan Besar Pekan Kundang, Rawang terbongkar apabila seorang lelaki mendakwa telah diserang sekumpulan lelaki dalam kejadian di sini, awal pagi tadi.
Difahamkan, anggota unit kereta peronda (MPV) menemui kereta jenis Volkswagen Vento warna putih terbabit ketika menjalankan rondaan pada pukul 2.15 pagi.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima panggilan berhubung kejadian apabila mangsa mendapatkan rawatan di klinik sekitar Bandar Country Homes, di sini awal pagi tadi.
“Siasatan awal mendapati mangsa merupakan seorang lelaki tempatan berusia 48 tahun yang mengalami kecederaan pada bahagian muka, bahu kanan dan tengkuk.
“Mangsa dipercayai telah diserang beberapa lelaki tidak dikenali dan lokasi sebenar kejadian masih dalam siasatan,” katanya dalam kenyataan di sini hari ini.
Menurut Zainal, lelaki terbabit kini berada dalam keadaan stabil dan sedang mendapatkan rawatan di Hospital Selayang.

Sementara itu, pasukan Unit Forensik D10 Jabatan Siasatan Jenayah, Ibu Pejabat Polis Kontinjen Selangor telah ke lokasi kereta mangsa bagi menjalankan siasatan berhubung punca sebenar kejadian.
“Kes disiasat di bawah Seksyen 324 Kanun Keseksaan iaitu dengan sengaja mendatangkan kecederaan menggunakan senjata,” ujarnya.
Orang ramai yang melihat atau mempunyai maklumat berhubung kejadian boleh menghubungi Pegawai Penyiasat, Inspektor Mohamad Asraff Anuar di talian 017-9616562 atau Bilik Gerakan Ibu Pejabat Polis Daerah Gombak di talian 03-61262222. – KOSMO! ONLINE


Kemboja arah penduduk henti petik tumbuhan pelik
Oleh KOSMO!

20 Mei 2022, 7:30 pm
PHNOM PENH – Kementerian Alam Sekitar Kemboja mengeluarkan amaran bertulis kepada penduduk agar berhenti memetik tumbuhan berbentuk menyerupai organ manusia yang tumbuh di negara itu kerana ia hampir pupus, lapor akhbar Daily Star UK, semalam.
Bentuk tumbuhan yang menyerupai organ  lelaki itu terlalu menarik perhatian orang ramai sehingga mereka sering memetik, bergambar dan membuangnya begitu sahaja.
“Apa yang anda lakukan adalah salah dan ia tidak sepatutnya dilakukan pada masa hadapan,” tulis amaran rasmi kementerian berkenaan di Facebook.
Dikenali secara rasmi sebagai Nepenthes bokorensis, tumbuhan itu mempunyai persamaan ketara dengan organ manusia.
Ia mempunyai tiub panjang berlubang yang digunakan untuk memerangkap serangga.
Bahagian atas tumbuhan itu melengkung, menjadikannya hampir mustahil bagi pepijat yang terperangkap untuk melepaskan diri.

Ia juga dikenali sebagai salah satu jenis tumbuhan periuk kera kerana memikat serangga melalui nektar yang berbau harum. – Agensi


Pelakon didakwa anak pendakwah berpelukan, bercium?
Oleh SAIRUL ZAMRI MISRANI

20 Mei 2022, 6:36 pm
PETALING JAYA – Tular sebuah video memperlihatkan seorang pelakon lelaki yang dipercayai anak pendakwah bebas popular sedang bercium hingga mengundang kecaman netizen dalam media sosial.
Menerusi video berdurasi 26 saat yang tular dalam TikTok itu, individu berkenaan dilihat sedang mesra berpelukan dengan wanita tidak bertudung selain turut mengucupnya pada bibir.
Dipercayai wanita dalam video tersebut merupakan kekasih hati pelakon berusia 29 tahun itu memandangkan terdapat foto mereka berdua yang digunakan sebagai gambar profil.
Aksi mesra mereka itu turut dimuat naik dalam akaun Instagram wanita berkenaan dengan menggunakan kapsyen khas.
Percubaan Kosmo! Online untuk mendapatkan kesahihan dan jawapan daripada pelakon tersebut tidak berhasil apabila dia tidak mengangkat dan membalas mesej.
Terdahulu, aktor yang sama turut pernah terpalit dengan kontroversi apabila video dia sedang berpelukan dengan seorang ‘wanita’ tular sekitar hujung tahun lalu.

Tampil menjelaskan perkara tersebut, pelakon tinggi lampai berkulit cerah itu berkata, individu yang dipeluknya itu bukanlah seorang wanita.- KOSMO! ONLINE


Wanita bawa kekasih minta izin suami tenat untuk berkahwin lain
Oleh KOSMO!

20 Mei 2022, 7:00 pm
JAKARTA – Seorang wanita di Palembang, Sumatera Selatan menjadi tular apabila tergamak meminta izin berkahwin dengan kekasih gelap kerana suaminya sedang sakit tenat, lapor laman Wolipop semalam.
Rakaman video wanita itu meminta agar suaminya yang sedang terbaring di dalam rumah mereka dimuat naik oleh anak pasangan tersebut, Sehen Ki Agoeng di laman TikTok.
Wanita itu mengajak teman lelaki ke rumah untuk memberitahu suaminya bahawa dia ingin berkahwin lain.
Dalam video yang tular itu, si isteri dan lelaki simpanannya hanya berdiri acuh tak acuh sambil melihat keadaan suami yang terbaring lesu.
“Selepas ibu menyampaikan pesanan terakhir kepada ayah, dia meminta izin untuk keluar rumah,” tulis kapsyen video.
Sementara itu, anak pasangan itu memaklumkan bahawa bapanya sudah reda ditinggalkan isteri meskipun dengan cara kejam seperti itu. – Agensi


Masa larang bising, masjid dah buka tidak ramai
Oleh KOSMO!

20 Mei 2022, 4:58 pm
PETALING JAYA – Sudah seperti lumrah, apabila ada larangan, ketika itulah orang ramai bising dan memaksa kerajaan untuk dibuka masjid.
Sebelum ini, ketika negara diserang pandemik Covid-19, kerajaan terpaksa membuat larangan untuk masjid tidak menerima kehadiran jemaah.
Ketika itulah, orang ramai dari setiap sudut tidak kira di media sosial mahupun kedai kopi bising terhadap larangan tersebut dan mengatakan kerajaan zalim.
Pada awal kebenaran buka masjid awal bulan lalu, ternyata ramai jemaah yang hadir ke masjid, namun setelah berminggu, keadaan tersebut kembali suram.
Rata-rata orang ramai juga perasan berkenaan perkara tersebut dan menyifatkan itu adalah kebiasaan bagi orang kita yang bising ketika larangan dilakukan.
“Memang perangai orang kita, yang tidak boleh itulah yang nak sangat. Dah dapat ni tak ada pun memenuhi masjid tu, memang kembali pada asal.

“Orang larang tu ada je sebab dia, bukan saja-saja, orang kita ni saja nak buat bising, biasalah tu, ” jelas Saifullah.
“Awal-awal dulu memang ramai, dalam Ramadan pun Alhamdulillah ramai, tapi dah beberapa minggu ni nampaknya kembali asal, ” jelas Wan Aziz Wan Deraman. – KOSMO! ONLINE.


Kesatuan Ulama Islam Sedunia selar AS dwistandard isu Palestin
Oleh AMREE AHMAD

20 Mei 2022, 4:27 pm
SEPANG – Tindakan Amerika Syarikat (AS) begitu bersungguh-sungguh memperjuangkan isu Ukraine diselar keras oleh Kesatuan Ulama Islam Sedunia (IUMS) sebagai amat dwistandard.
Malah, Setiausaha Agungnya, Sheikh Dr. Ali Al-Quradaghi menyifatkan, sikap berat sebelah kuasa dunia itu menggambarkan kejayaan kuat para pelobi Israel dalam sistem politik AS.
“Ini sebenarnya merupakan salah satu bentuk amalan dwistandard secara terbuka oleh AS yang memang selama ini jelas suka berat sebelah jika melibatkan isu umat Islam,” tegasnya.
Beliau ditemui pemberita selepas hadir pada perasmian Sidang Kemuncak Ulama Islam 2022 anjuran oleh Yayasan Dakwah Islamiah Malaysia (Yadim) di Hotel Movenpick di sini hari ini.
Perdana Menteri, Datuk Seri Ismail Sabri Yaakob diwakili Penasihat Khas (Hal Ehwal Agama) beliau, Mejar Jeneral Datuk Seri Dr. Jamil Khir Baharom merasmikan persidangan tiga hari itu.
Semalam, dunia gempar dengan tindakan AS membuka semula kedutaan negara itu di ibu kota Ukraine, Kyiv di sebalik operasi ketenteraan dilancarkan Russia sejak 24 Februari lalu.

Kuasa dunia itu tanpa rahsia menyalurkan dana AS$40 bilion (RM176 bilion) kepada Ukraine yang dianggap seperti proksi Barat bagi mengekang kemaraan pengaruh geopolitik Rusia.
Mengulas lebih lanjut, Ali yang diketahui sebagai pro-Russia menegaskan, tindakan AS adalah hasil permainan licik rejim Israel bijak mengatur ‘biduk percaturan’ di seluruh dunia.
“Padahal isu Palestin jauh lebih penting kerana penduduknya lebih 70 tahun dizalimi Israel tetapi mana suara AS yang konon pejuang hak asasi manusia,” kata beliau dalam nada sinis.
Sehubungan itu, Ali tanpa berselindung menganggap perangai jelik dasar luar AS dan Israel sebagai tidak boleh dipisahkan serta saling lengkap-melengkapi antara satu sama yang lain.
“AS itu ialah Israel dan Israel itu ialah AS kerana mereka berdua ini memang boleh diibaratkan seumpama dua jasad berbeza tetapi berkongsi satu roh yang sama,” tegas beliau.
Justeru, beliau meminta umat Islam khasnya generasi muda agar menguasai sains teknologi canggih dan komunikasi media kerana dua bidang itu mampu mengangkat martabat ummah.
Pada masa sama, komuniti Muslim sejagat perlu bersatu padu dan tidak terpengaruh dengan propaganda pihak tertentu yang cuba memecah-belahkan solidariti terutama isu Palestin. – KOSMO! ONLINE


Elon Musk hilang lebih RM215 bilion
Oleh KOSMO!

20 Mei 2022, 5:30 pm
WASHINGTON – Ketua Pegawai Eksekutif Tesla, Elon Musk kehilangan lebih AS$49 bilion (RM215.35 bilion) sejak beliau mengumumkan rancangan untuk membeli rangkaian sosial Twitter bulan lepas, lapor laman berita RT.
Menurut Indeks Bilionair Bloomberg, Musk bagaimanapun kekal di kedudukan teratas senarai individu terkaya walaupun sekitar satu perlima kekayaannya menyusut sejak awal April lalu. Dia kini memiliki kekayaan mencecah AS$209.9 bilion (RM922.19 bilion).
Pada Rabu lalu, saluran berita itu mendakwa bahawa kerugian Musk sebahagiannya disebabkan oleh penurunan harga saham Tesla ke paras terendah tahun ini, menyebabkan beliau kehilangan kira-kira AS$12.3 bilion (RM54.04 bilion).
Bloomberg menjelaskan bahawa penurunan mendadak nilai Tesla itu disebabkan oleh kebimbangan pelabur mengenai rancangan Musk membiayai pembelian Twitter.
Nilai saham Tesla susut 18.5 peratus bulan ini selepas merudum 19 peratus April lalu.
Pada 4 April lalu, Musk mendedahkan bahawa beliau memiliki 9.2 peratus pegangan dalam Twitter. Pada 14 April pula, bilionair itu mengumumkan bersedia membeli rangkaian sosial tersebut pada harga AS$44 bilion (RM193.3 bilion).

Bagaimanapun minggu lepas, Musk mengumumkan menangguhkan pembelian itu yang menyebabkan harga saham Twitter jatuh serta-merta sebanyak 20 peratus.
Pada 17 Mei lalu, Twitter memfailkan permohonan awal dengan Suruhanjaya Sekuriti dan Bursa Amerika Syarikat (SEC) untuk penjualan sahamnya kepada Musk dan menyatakan, pihaknya komited untuk menyelesaikan perjanjian jual beli itu secepat mungkin. – Agensi


Suami isteri dikhuatiri lemas di Pantai Penunjuk
Oleh NIK NUR IZZATUL HAZWANI NIK ADNAN

20 Mei 2022, 4:32 pm
KEMAMAN – Percutian suami isteri di Pantai Penunjuk, Kijal di sini berakhir dengan tragedi apabila mereka dikhuatiri lemas ketika mandi di pantai peranginan tersebut hari ini.
Kedua-dua mangsa, Ahmad Qarib Ab. Kadir, 60, dan isterinya, Rokiah Abd. Rahman, 59, yang bercuti bersama empat anak mereka berusia 16 hingga 24 tahun dipercayai dibawa arus deras sewaktu mandi berdua di pantai tersebut pada pukul 4 pagi.
Anak mangsa, Muhammad Usaamah,19, berkata, sebelum kejadian ibu bapanya memaklumkan keinginan mereka untuk mandi laut di Pantai Penunjuk yang terletak 4 meter dari tempat penginapan mereka pada awal pagi kepada dia dan adik-beradiknya.
“Mereka memaklumkan kepada kami sebelum masuk tidur. Sebaik kami adik-beradik bangun tidur pada pukul 5 pagi, mereka sudah tiada di bilik penginapan.
“Saya cemas apabila cuma menemui selipar dan tikar di tepi pantai tetapi tiada kelibat ibu bapa kami,” katanya kepada Kosmo! di sini hari ini.
Muhammad Usaamah berkata, mereka cuba mencari ibu bapa di sekitar Pantai Penunjuk tetapi gagal sebelum memaklumkan kehilangan itu kepada pihak berkuasa.

Dia memberitahu, iba bapa merupakan tenaga pengajar sebuah madrasah di Kampung Pangsenam, Temerloh, Pahang dan memang gemar mandi pantai pada sebelum waktu subuh.
Sementara itu, Ketua Balai Bomba dan Penyelamat (BBP) Kijal Mohamad Adri Mat Harun berkata, pasukan bomba bergegas ke lokasi kejadia sebelum melancarkan operasi mencari dan menyelamat pada pukul 5.43 pagi. – KOSMO! ONLINE


Negeri Sembilan rekod 2,249 kes HFMD
Oleh NOR SHAFAWATI YUP

20 Mei 2022, 5:25 pm
SEREMBAN – Sebanyak 2,249 kes jangkitan penyakit kaki, tangan dan mulut (HFMD) dilaporkan di Negeri Sembilan sejak awal tahun sehingga semalam.
Pengerusi Jawatankuasa Bertindak, Kesihatan, Alam Sekitar, Koperasi dan Kepenggunaan negeri, S. Veerapan berkata, kumulatif kes pada minggu semasa juga adalah sebanyak 766 kes iaitu peningkatan sebanyak dua kali ganda berbanding minggu sebelumnya.
“Seremban mencatatkan jumlah kes HFMD yang paling tinggi aiaitu 1,358 kes diikuti oleh Port Dickson (274), Jempol (200), Rembau (197), Kuala Pilah (87), Tampin (83) dan Jelebu (50).
“Kumulatif wabak HFMD di Negeri Sembilan pada tahun ini adalah sebanyak 35 wabak dan daripada jumlah tersebut, hanya empat wabak yang masih aktif iaitu tiga di daerah Jempol dan satu di daerah Kuala Pilah,” katanya dalam kenyataan di sini hari ini.
Veerapan berkata, peningkatan kes yang ketara pada tahun ini berbanding tahun lepas di Negeri Sembilan adalah berikutan pembukaan semula sektor pendidikan dan tempat-tempat awam. -KOSMO! ONLINE


Punca mengapa Johnny Depp elak pandang Amber Heard didedah
Oleh KOSMO!

20 Mei 2022, 6:30 pm
BANDAR RAYA NEW YORK – Peguam bela aktor Johnny Depp mendedahkan punca sebenar mengapa lelaki itu tidak pernah memandang tepat ke arah bekas isterinya, Amber Heard sepanjang perbicaraan saman fitnah mereka berlangsung.
Menurut portal berita MailOnline, Depp sekadar mengotakan janji pada Heard bahawa wanita itu tidak akan berpeluang lagi menatap matanya selepas perpisahan mereka pada 2016.
Peguam Depp, Camille Vasquez bertanya kepada Heard adakah pelakon itu menyedari bahawa Depp tidak pernah memandangnya sepanjang perbicaraan.
“Ya, saya menyedari situasi itu,” jawab Heard.
“Namun anda sering cuba melontarkan pandangan ke arahnya, adakah ia benar?”, tanya Vasquez.
Heard mengangguk tanda setuju.

Vasquez kemudiannya bertanya adakah Heard mengetahui punca Depp tidak memandangnya dan ia dinafikan oleh wanita itu.
Peguam Depp memainkan satu rakaman audio yang memperdengarkan perbualan antara Depp dan Heard semasa berada dalam sebuah bilik hotel ketika 2016.
Ia diambil selepas Heard memfailkan perceraian dan mendapat perintah sekatan terhadap bintang Pirates of the Caribbean itu.
Dalam rakaman itu, Heard cuba memeluk lelaki itu tetapi ditolak oleh Depp.
“Tolonglah, saya hanya mahu memeluk awak dan mengucapkan selamat tinggal,” kedengaran suara Heard merayu.
Depp kemudian kedengaran berkata:“Saya bukan apa-apa kepada kamu, dan saya akan sentiasa tidak menjadi apa-apa kepada kamu. Kamu tidak akan dapat menatap mata saya lagi selepas ini”.
Heard kelihatan tergamam dan bintang Aquaman itu hanya mampu mendiamkan diri.
Dalam masa sama, Heard juga mengakui gagal membayar derma AS$3.5 juta (RM15.3 juta) yang dijanjikannya kepada Kesatuan Kebebasan Sivil Amerika selepas mendakwa telah membuat sumbangan itu.
Heard berkata,  tindakan Depp menyamannya telah menghalang dia daripada memenuhi janji untuk mendermakan keseluruhan penyelesaian perceraiannya bernilai AS$7 juta (RM30 juta).
“Saya berniat sepenuhnya untuk memenuhi semua janji derma saya sekiranya Johnny berhenti menyaman saya,” tegas Heard. – Agensi


Kamarul Zaman layak sebagai Pegawai Khas Perdana Menteri
Oleh MOHD AZLI ADLAN

20 Mei 2022, 6:07 pm
KUALA TERENGGANU – Perdana Menteri, Datuk Seri Ismail Sabri Yaakob mengesahkan pelantikan penganalisis politik, Dr Kamarul Zaman Yusoff sebagai salah seorang pegawai khasnya.
Beliau berkata, Kamarul Zaman yang merupakan pensyarah kanan Pusat Kajian Antarabangsa Universiti Utara Malaysia diberi tanggungjawab dalam soal dasar kepimpinan negara.
“Kita telah membuat penilaian dia (Kamarul Zaman) layak (sebagai Pengawai Khas Perdana Menteri).
“Dia seorang yang berpengalaman dan saya telah memilih orang yang difikirkan layak dan percaya dia boleh melakukan (tugasan),” katanya ketika ditemui pada majlis sambutan Hari Raya Aidilfitri Badan Perhubungan UMNO Terengganu di sini hari ini.
Beliau berkata demikian mengulas pelantikan Kamarul Zaman sebagai Pegawai Khas Perdana Menteri yang baru dihebahkan semalam.
Kamarul Zaman dipetik sebagai berkata, dia telah dilantik dalam tugasannya yang tiada berkaitan dengan kerja-kerja politik sejak bulan Disember lalu.

Dalam pada itu, Ismail Sabri meluangkan masa lebih sejam untuk beramah-mesra dengan lebih 1,000 kepimpinan UMNO Terengganu termasuk Pengerusinya, Datuk Seri Ahmad Said.
Beliau akan merasmikan Majlis Rumah Terbuka Malaysia (MRTM) sempena Aidilfitri di pekarangan Jambatan Angkat Kuala Terengganu pada pukul 9 malam ini. – KOSMO! ONLINE


Industri penerbangan perlu lebih ramai wanita
Oleh MUHAMMAD FARID AHMAD TARMIJI

20 Mei 2022, 4:45 pm
“SEWAKTU kecil, saya amat teruja melihat kapal terbang berlepas dan mendarat,” jelas Nafisah Abdul Nasir, 45.
Menurutnya, minat dalam industri pesawat terbawa-bawa hingga ke alam pengajian dan mendorongnya untuk bekerja dalam dunia penerbangan.
Katanya, dia memulakan kerjaya dalam industri penerbangan dengan menyertai Malaysia Airlines pada 2005.
“Di Malaysia Airlines, saya bermula dengan jawatan Eksekutif Pembangunan Jadual Penerbangan dan Strategi Komersial. Kemudian saya menjawat jawatan sebagai Eksekutif Kanan Perancangan Jadual dan Strategi Komersial.
“Sepanjang berkhidmat di situ, saya telah menerima banyak pendedahan untuk aspek operasi dan komersial dalam bidang ini,” ujarnya.
Pada 2016, Nafisah mengambil keputusan untuk bertukar angin dan berkhidmat dengan Suruhanjaya Penerbangan Malaysia (Mavcom).

SEJAK kecil, Nafisah telah menanam minat untuk membina kerjaya dalam industri penerbangan.
Kini dia menjadi Pengurus Pembangunan Penerbangan di situ.
Di Mavcom, ujar Nafisah, dia turut bertanggungjawab untuk membangunkan sistem pemfailan automatik iaitu AeroFile bagi suruhanjaya terbabit.
“Saya amat berbangga kerana dapat membangunkan sistem ini.
“Dengan AeroFile, ia dapat menyemak semua permohonan permit pendaratan daripada syarikat penerbangan asing dan tempatan untuk mengendalikan penerbangan komersial masuk dan keluar sama ada berjadual dan tidak, selain untuk terbang di ruang udara di negara ini,” jelasnya.
Tambahnya, AeroFile merupakan pencapaian penting bagi industri penerbangan di Malaysia kerana ia mengurangkan kertas kerja manual dan masa pemprosesan dari 14 kepada tiga hari sahaja.
Dalam pada itu, Nafisah mengakui, sepanjang terlibat dalam industri tersebut, banyak cabaran profesional dan peribadi perlu dihadapinya.
Menurutnya, bidang penerbangan sangat dinamik, teguh dan berkembang dengan pantas.
“Apa yang kita belajar hari ini, tidak tentu akan relevan pada esok hari. Oleh sebab itu, kita perlu sentiasa membina kemahiran baharu untuk terus menyumbang kepada pekerjaan.
“Antara cabaran terbesar yang dihadapi adalah mengurus kerjaya dan pada masa sama, harus mengurus keluarga,” ujarnya yang merupakan ibu kepada tiga cahaya mata.
Nafisah menambah, dia sangat bersyukur kerana keluarga sentiasa berada di sampingnya dalam memberikan sokongan kepada apa yang dilakukan.
Keluarga betul-betul memahami kerjayanya, walaupun kadang-kadang Nafisah perlu bekerja di luar waktu sebenar, selain mengorbankan masa hujung minggu untuk bersama mereka.
Nafisah juga berpendapat, lebih ramai wanita diperlukan dalam bidang penerbangan untuk memastikan tenaga kerja yang seimbang.
Tambahan pula katanya, wanita boleh membawa pandangan baharu serta pemikiran yang lebih luas dalam menjalankan tugasan.
DI Mavcom, Nafisah, turut bertanggungjawab untuk membangunkan sistem pemfailan automatik iaitu AeroFile bagi suruhanjaya terbabit.
“Berdasarkan pengalaman saya, wanita secara umum adalah lebih teliti dan mampu untuk melakukan berbilang tugas.
“Ia adalah nilai teras yang diperlukan untuk memastikan kerja dilaksanakan dengan cekap dalam industri dinamik ini.
“Kebolehan kami untuk berbilang tugas sangat penting bagi menguruskan kerjaya dan juga rumah tangga,” terangnya.
Di samping itu, Nafisah berkata, golongan wanita yang ingin menceburkan diri dalam dunia penerbangan memerlukan minat mendalam untuk berjaya dalam pekerjaan tersebut.
Ujarnya, mereka harus cekal dan terus mencuba dan jangan pernah berputus asa, sebaliknya perlu bina kemahiran baharu dan terus belajar daripada kesilapan.
“Cabar diri anda kerana cabaran terbesar dalam kehidupan terletak dalam diri sendiri.
“Dengan setiap cabaran, anda akan menemui versi baharu dalam diri,” katanya.
Dalam pada itu, Nafisah mempunyai impian untuk melihat lebih ramai wanita bekerja pada semua tahap dalam industri penerbangan, terutamanya untuk jawatan penting.
Menurutnya, dia percaya mereka yang telah membina kerjaya dalam industri penerbangan boleh dijadikan inspirasi buat wanita muda lain untuk menceburi bidang berkenaan.
“Apabila melihat wanita lain berjaya dalam industri ini, mereka akan rasa mempunyai tempat dalam dunia penerbangan.
“Saya yakin, ini dapat membantu mengukuhkan keyakinan diri mereka.
“Dengan itu, mereka mempunyai keberanian untuk mencapai kejayaan lebih besar dalam sektor ini pada masa akan datang,” katanya menutup bicara.


UPSI bantu 3,150 pelajar SPM di Perak
Oleh ALIF AZRAI GHAZALI

20 Mei 2022, 4:40 pm
PETALING JAYA – Universiti Pendidikan Sultan Idris (UPSI) melaksanakan program Persekolahan Pintar dari Rumah (UPSI Smart Home Schooling) bagi memartabatkan mutu pendidikan di negeri ini.
Program berkenaan melibatkan seramai 3,150 pelajar dari 23 sekolah yang menduduki peperiksaan Sijil Pelajaran Malaysia (SPM) 2021 serta 1,800 murid Orang Asli melibatkan daerah Muallim, Batang Padang, Kampar, Hulu Perak, Kinta dan Kuala Kangsar.
Naib Canselor UPSI ,Prof. Datuk Dr. Md Amin Md Taff berkata, program [email protected] dengan kerjasama Jabatan Pendidikan Negeri (JPN) Perak dan Kerajaan Negeri itu turut membantu seramai 2,750 pelajar SPM dari kategori B40.
“Pelajar-pelajar ini dibantu dari segi pencapaian akademik dan keinsanan mereka melalui lebih 200 program khas yang disusun bersama UPSI dan JPN Perak.
“Saya juga berbangga dengan kejayaan program tuisyen secara dalam talian yang dilaksanakan selama lebih 810 jam oleh Guru Bitara yang terdiri daripada guru-guru cemerlang seluruh negeri Perak,” katanya dalam satu kenyataan di sini.
Dalam pada itu, Pengerusi Jawatankuasa Pendidikan, Pengajian Tinggi Dan Sumber Manusia Negeri Perak, Ahmad Saidi Mohamad Daud berkata, UPSI juga bekerjasama dengan Kerajaan Negeri bagi menjayakan Program KPT-CAP [email protected].

“Peruntukan sebanyak RM1,038,800 dijangka dapat memberi manfaat kepada 500 anak negeri Perak yang ingin menceburi bidang keusahawanan melalui pemberian pinjaman Mikro Kredit dan latihan keusahawanan bersijil.
“UPSI juga menubuhkan Pusat Penyelidikan Pedagogi dan Inovasi (CPRI) dalam memperkenalkan inovasi pedagogi terkini dan seterusnya yang akan menjadi think tank dalam polisi-polisi pendidikan yang akan dilaksanakan pada masa hadapan,” jelasnya. -KOSMO! ONLINE


Korea Utara saran rakyat minum teh halia, berkumur air garam rawat Covid-19
Oleh KOSMO!

20 Mei 2022, 4:36 pm
PYONGYANG – Pemerintah Korea Utara mengesyorkan kaedah meminum teh halia dan kumuran air garam buat rakyatnya yang kini bergelut dengan wabak Covid-19, lapor Badan Penyiaran British (BBC) hari ini.
Bagi mereka yang tidak sakit teruk, akhbar parti pemerintah, Rodong Simnun mengesyorkan ubat-ubatan termasuk teh halia dan minuman daun willow.
Minuman panas mungkin meredakan beberapa gejala Covid seperti sakit tekak atau batuk dan membantu penghidratan apabila pesakit kehilangan lebih banyak cecair daripada biasa.
Halia dan daun willow juga melegakan keradangan dan mengurangkan kesakitan.
Tetapi ini bukanlah rawatan untuk virus itu sendiri.
Media pemerintah  baru-baru ini menemu bual pasangan yang mengesyorkan berkumur dengan air masin pagi dan malam.

“Seribu tan garam telah dihantar ke Pyongyang untuk mengendalikan kaedah penyelesaian antiseptik”, lapor agensi berita negara itu, KCNA.
Sesetengah kajian mencadangkan berkumur dan membilas hidung dengan air garam mampu memerangi virus yang menyebabkan selesema biasa.
Namun tiada bukti kukuh bahawa kaedah rawatan itu boleh memperlahankan penyebaran Covid-19.
Stesen televisyen tempatan juga menasihatkan pesakit untuk menggunakan ubat tahan sakit seperti ibuprofen serta amoksisilin dan antibiotik lain bagi menangani simptom Covid-19. – Agensi


Beberapa kawasan diramal alami hujan lebat akibat ‘monsoon break’
Oleh HARRITH HISHAM

20 Mei 2022, 4:17 pm
PETALING JAYA – Situasi ‘monsoon break’ (monsun melemah) boleh menyebabkan ribut petir dan hujan lebat berserta angin kencang terutamanya pada waktu petang.
Ketua Pengarah Jabatan Meteorologi (MetMalaysia), Muhammad Helmi Abdullah berkata, meskipun negara sedang mengalami monsun barat daya (MBD), namun hujan lebat dan ribut petir masih boleh berlaku akibat kejadian garis badai di perairan negara.
“Secara amnya, keadaan atmosfera semasa adalah lebih stabil dan kering, menyebabkan kebanyakkan tempat di seluruh negara mengalami bilangan hari tanpa hujan yang lebih tinggi daripada bilangan hari hujan.
“Bagaimanapun, situasi ‘monsoon break’ akan berlaku beberapa kali sepanjang MBD dimana keadaan angin barat daya melemah dan keadaan ini kondusif untuk pembentukan awan hujan dan ribut petir terutama pada waktu petang,” katanya kepada Kosmo! hari ini.
Sementara itu, Helmi berkata, MetMalaysia juga tidak menjangkakan MDB yang ekstrem pada tahun ini yang akan menyebabkan keadaan panas yang berpanjangan.- KOSMO! ONLINE


‘Aquaman’ cilik versi Malaysia
Oleh KOSMO!

20 Mei 2022, 3:56 pm
PETALING JAYA – Kehebatan seorang kanak-kanak lelaki berusia tiga tahun mengawal nafas ketika sedang menyelam di sebuah kolam mendapat perhatian ramai.
Video yang dikongsikan seorang pengguna media sosial @amoibajumerah memaparkan reaksi kanak-kanak tersebut yang dilihat tenang semasa berada di dalam air.
Lebih mengejutkan ramai, kanak-kanak terbabit turut membuka matanya di dalam air kolam tanpa rasa pedih.
Menurut pendedahan yang dibuat pemilik akaun, kanak-kanak itu tidak pernah diajar berenang sebelum ini atau menghadiri mana-mana kelas latihan, namun secara tiba-tiba dia berani melakukan aksi sedemikian.
“Memang cuak lah seab tak pernah ajar ke hantar kelas berenang, selalu dia main dalam bilik air selam kepala dalam baldi sahaja, tiba-tiba dia buat depan-depan,” tulisnya di ruangan komen.
Sementara itu, rata-rata orang ramai turut kagum melihat kehebatan kanak-kanak tersebut.

“Besar nanti boleh mohon anggota Paskal atau penyelam tentera,” ujar @lipanBara30.
“Hebat la awak ini adik, dah macam filem Aquaman, saya yang tua pun pedih mata buka dalam kola, awak memang ‘cool’,” seloroh Hayati.
“Aku pula yang tahan nafas tengok adik ini menyelam,” kata Batrisyiahuda. – KOSMO! ONLINE


Tukang sapu kacak persis bintang ‘Hollywood’
Oleh KOSMO!

20 Mei 2022, 3:48 pm
PETALING JAYA – Seorang lelaki warga Pakistan menjadi bualan hangat di media sosial apabila wajah kacaknya dikatakan persis bintang Hollywood.
Dia yang bekerja sebagai seorang tukang sapu itu menjadi tular apabila videonya tersebar di media sosial sehingga mendapat lebih 280,000 tontonan.
Menerusi perkongsian video oleh pengguna TikTok, Maya Suhaimi, memaparkan lelaki yang dikenali dengan nama Khan itu sedang leka membersihkan tong sampah yang terdapat di laluan pejalan kaki.
Pada awal perkongsian video tersebut, ramai beranggapan dia merupakan seorang model yang sedang merakamkan video sebagai konten, namun tekaan mereka salah apabila pemilik akaun tersebut bertemu dengan lelaki terbabit dan bertanya sendiri tentang status dirinya.
Menurut lelaki tersebut, dia berasal dari Pakistan dan sememangnya bekerja sebagai seorang tukang sapu bagi menampung perbelanjaan hidup di negara orang.
“Akhirnya saya dah jumpa dengan dia, puas tak hati korang?,” ujar Mya pada kapsyen videonya.

Menjengah ke ruangan komen, rata-rata golongan wanita teruja melihat wajah kacak lelaki tersebut dan ada turut berseloroh ingin menjadi tukang sapu bersama-samanya.
“Saya sanggup jadi tukang sapu kalau rakam sekerja kacak macam ini, memang hilang rasa penat,” seloroh Hayati.
“Lepas dah tular macam ini, esok lusa jadi pelakon la nampaknya,” ujar Anis Sofea. – KOSMO! ONLINE


Lelaki kantoi menipu guna ‘online transfer’ di pasar raya
Oleh KOSMO!

20 Mei 2022, 4:03 pm
PETALING JAYA – Kaedah pembayaran tanpa tunai atau digital kini dilihat semakin popular memandangkan ia lebih mudah untuk digunakan.
Bagaimanapun, tidak dinafikan terdapat segilintir individu yang cuba mengambil kesempatan di atas kemudahan tersebut.
Menerusi perkongsian oleh Elyn Yusof di kumpulan Facebook, komuniti Puncak Alam, seorang lelaki dipercayai menggunakan kaedah ‘schedule online transfer’ (pemindahan dalam talian secara berjadual) bagi memperdayakan mangsa.
Menurutnya, kejadian terbabit dimaklumkan telah berlaku di sebuah pasar raya miliknya di Puncak Alam baru-baru ini.
“Semua peniaga sila berhati-hati dengan lelaki berbaju hitam ini. Dia beli barang menggunakan ‘schedule online transfer’.
“Selepas selesai ambil barang, dia batalkan pemindahan wang tersebut seolah-olah seperti sudah bayar tetapi sebenarnya tiada duit yang masuk,” katanya dalam satu hantaran semalam.

Susulan daripada itu, rata-rata orang ramai menasihatkan agar para peniaga perlu peka dan elakkan daripada membenarkan pembeli menggunakan pemindahan dalam talian secara berjadual.
“Satu cara sahaja iaitu ‘instant tranfer’ (pemindahan segera) dan yang lain tak perlu layan. Kalau tak nak boleh guna kad atau QR pay,” kata Ahmad Fauzi.
“Orang macam ini lah yang susahkan orang lain. Saya ni selalu juga takda tunai dan kalau boleh bayar secara dalam talian amat memudahkan. Sebab hidup tak berkat, duit pun selalu tak cukup sebab makan makanan haram,” seloroh Azyyati.
“Pekerja kena peka dan pastikan resit tertulis ‘succesful’ (berjaya). Jika tidak, pemidahan secara berjadual itu boleh dibatalkan,” ujar ahmad Norain. – KOSMO! ONLINE


Lucut hak, Alvin Goh kemuka representasi
Oleh NUZULSHAM SHAMSUDDIN

20 Mei 2022, 3:52 pm
KUALA LUMPUR – Ahli perniagaan Alvin Goh Leong Yeong mengemukakan representasi di Mahkamah Tinggi di sini berhubung permohonan Suruhanjaya Pencegahan Rasuah Malaysia (SPRM) untuk melucut hak wangnya berjumlah RM60,232.01 serta wang milik dua syarikatnya.
Perkara itu dimaklumkan Timbalan Pendakwa Raya SPRM, Ahmad Akram Gharib pada prosiding pendengaran kes hari ini.
Menurut Ahmad Akram, Jabatan Peguam Negara (AGC) memerlukan masa untuk meneliti representasi tersebut.
“Kami memohon prosiding permohonan lucut hak yang sepatutnya berlangsung hari ini ditangguhkan, berikutan responden (Goh) telah menghantar representasi pada 8 April lalu.Pihak pendakwaan selaku pemohon telah menerima representasi berhubung cadangan penyelesaian kes itu. Bagaimanapun, saya perlu mendapatkan arahan lanjut daripada bahagian pendakwaan AGC,” katanya.
Dalam prosiding hari ini, peguam Loi Yap Loong yang mewakili Alvin Goh mengesahkan perkara berkenaan.
Berikutan repesentasi yang dikemukakan itu, Hakim Mohamed Zaini Mazlan menetapkan 21 Jun ini untuk mendengar permohonan kes lucut hak tersebut.

Pada 29 September 2021, SPRM memfailkan notis usul melucut hak wang milik Goh berjumlah RM60,232.01 yang disimpan dalam tiga akaun banknya serta RM10,588.94 dan RM16,721.75, masing-masing milik Malaysian House of Internet Sdn Bhd dan Networld Computer (KL) Sdn Bhd.
Permohonan itu difailkan atas alasan wang yang disita pada Disember 2020 dan Januari 2021 didakwa diperoleh melalui hasil daripada aktiviti haram iaitu perjudian secara dalam talian dan dagangan mata wang kripto tanpa lesen sah.
Ia adalah satu kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001). – KOSMO! ONLINE


Sokongan ke atas Palestin atas dasar kemanusiaan – PM
Oleh AMREE AHMAD

20 Mei 2022, 3:45 pm
SEPANG – Kerajaan Malaysia akan terus memperjuangkan isu Palestin di setiap pentas antarabangsa bukan sekadar atas faktor agama atau bangsa para penduduknya di situ.
Sebaliknya, menurut Perdana Menteri, Datuk Seri Ismail Sabri Yaakob, permasalahan di Palestin lebih kepada isu kemanusiaan sejagat khususnya nilai keadilan untuk mereka.
“Kami berada di sini bukan sebab kami bersekutu dengan rakyat Palestin atas faktor agama atau bangsa namun kerana kami percaya kepada keadilan untuk semua manusia di dunia.
“Dan rakyat Palestin adalah sebahagian daripada masyarakat dunia seperti juga kita semua,” katanya ketika merasmikan Sidang Kemuncak Ulama 2020 di Hotel Movenpick di sini hari ini.
Teks ucapan beliau dibacakan Penasihat Khas (Hal Ehwal Agama) Perdana Menteri, Mejar Jeneral Datuk Seri Dr. Jamil Khir Baharom yang juga Penasihat Kehormat Induk Program.
Mengulas lanjut, Ismail Sabri berkata, solidariti Malaysia ke atas warga Palestin tanpa mengira latar belakang penduduknya disebabkan mereka juga ada hak kebebasan tersendiri.

“Kita berhutang kepada rakyat Palestin bagi dikembalikan hak dan maruah mereka kerana tiada sesiapa pun layak diburu dari rumah berkali-kali sebagaimana yang berlaku di sana,” tegasnya.
Justeru ujarnya, komuniti dunia yang masih ada nurani bersalah atas layanan buruk Nazi terhadap etnik Yahudi ketika Perang Dunia Kedua lalu, semestinya memiliki perasaan sama.
“Malaysia juga satu-satunya negara membangkitkan isu ini secara jelas. Kekejaman perlu dihentikan dan kita memandang serius kezaliman Israel terhadap warga Palestin,” katanya.
Ismail Sabri berharap persidangan kali ini membuahkan hasil untuk ummah dan semua negara Islam dan mendoakan agar Allah S.W.T memberikan kekuatan demi menegakkan keadilan. -KOSMO! ONLINE


Kami rindu aksi Manchester United – Syamsul Debat
Oleh KOSMO!

20 Mei 2022, 4:23 pm
PETALING JAYA – Menjelang aksi perlawanan akhir Liga Juara-Juara Eropah antara pasukan Liverpool dan Real Madrid tidak lama lagi, ternyata perang psikologi penyokong juga semakin hangat.
Terbaharu, penyokong tegar Liverpool yang juga penceramah selebriti, Ustaz Syamsul Debat menerusi laman sosial YouTube menyatakan rindu dengan aksi seteru utama mereka Manchester United.
“Paling penting saya rindu sangat aksi Manchester United, aksi pemainnya Harry Maguire.
“Pasukan lain jangan lah marah, Arsenal, Chelsea, Manchester City tu kalau dah kalah jangan lah marah, kami wakil England kot,” jelasnya.
Katanya lagi, sekiranya Liverpool kalah dalam aksi akhir tersebut, itu tiada masalah kerana sudah memiliki dua piala musim ini.
“Kalau kalah pun kami terima, Liverpool lawan Real Madrid tu, mereka ternyata sebuah pasukan yang kuat.

“Kalau menang dapatlah tiga piala, kalau kalah pun tidak mengapa dua piala sudah berada dalam tangan kami,” ujarnya. – KOSMO! ONLINE


Air mata emas Syasya gugur di Hanoi
Oleh MUHAMMAD RIDUAN MOHD HANAFIAH

20 Mei 2022, 4:01 pm
HANOI – Meskipun membuat penampilan pertama pada Sukan SEA Vietnam 2021, namun ia tidak memberi masalah kepada penembak muda negara, Nurul Syasya Nadiah Mohd. Arifin untuk melakukan kejutan meraih emas dalam acara 10 meter (m) air pistol wanita semalam.
Atlet berusia 22 tahun itu mempamerkan persembahan cukup baik apabila berjaya membidik emas dengan 239.3 mata di Pusat Latihan Sukan Nasional Hanoi, sekali gus membutirkan emas ke-35 buat Malaysia.
Lebih manis, Syasya berjaya menumpaskan penembak Olimpik dari Thailand, Tanyaporn Prucksakorn selepas atlet 31 tahun itu hanya melakukan 238.7 mata.
Tempat ketiga menjadi milik penembak Vietnam, Trinh Thu Vinh yang meraih gangsa dengan 214.1 mata. – KOSMO! ONLINE


Bukan hanya budak, orang tua juga boleh diberi duit raya – Azhar Idrus
Oleh KOSMO!

20 Mei 2022, 3:59 pm
PETALING JAYA – Dalam adat memberi duit raya, bukan hanya golongan kanak-kanak sahaja yang menerimanya, malah orang tua juga patut diberi.
Penceramah selebriti, Ustaz Azhar Idrus berkata, pemberian duit raya ini perlu dianggap sebagai memberi hadiah dan hukumnya adalah harus pada syarak.
“Bukan hanya kanak-kanak, orang tua juga patut diberi, tapi perlu dianggap hadiah, yang salahnya apabila tuan rumah yang mengharapkan hadiah.
“Sebagai contoh, tuan rumah adakan kenduri dan dia mengharapkan hadiah daripada tetamu, maka hanguslah pahala tuan rumah itu, ” jelasnya dalam satu video ceramahnya baru-baru ini.
Tambah Azhar, umum kata nabi Muhammad, saling beri hadiah maka saling berkasih sayang.
“Jika dulu orang-orang tua kita mereka akan beri hadiah, jika tanam buah maka mereka beri buah, kalau jual kain mereka akan beri hadiah kain.

“Dunia semakin moden dan adanya sistem wang, jadi diganti dengan wang. Anggaplah beri duit raya itu sebagai hadiah, ” jelasnya. – KOSMO! ONLINE.


KPKK cadang kurangkan sementara cukai eksport minyak sawit
Oleh PETAH WAZZAN ISKANDAR

20 Mei 2022, 3:41 pm
PUTRAJAYA – Kementerian Perusahaan Perladangan dan Komoditi (KPKK) bercadang mengurangkan sementara cukai eksport minyak sawit Malaysia daripada lapan peratus kepada empat hingga enam peratus bergantung pada perbincangan dengan Kementerian Kewangan.
Menterinya, Datuk Zuraida Kamaruddin berkata, perbincangan itu juga akan melibatkan cadangan melambatkan pelaksanaan mandat biodiesel Malaysia untuk membantu memenuhi permintaan global di tengah-tengah kekurangan minyak makan.
Beliau berkata, cadangan pemotongan sementara itu masih di dalam peringkat awal perbincangan dan keputusan adalah tertakluk kepada keputusan kerajaan.
Katanya, seperti diketahui, harga Minyak Sawit Mentah (MSM) melonjak melepasi paras RM7,000 setan sehingga mencecah paras tertinggi iaitu RM7,516 setan berikutan tindakan Indonesia untuk mengharamkan eksport minyak sawit mulai 28 April lalu.
“Larangan itu hanya akan ditarik balik jika harga minyak masak pukal turun kepada 14,000 rupiah seliter di seluruh Indonesia namun sehingga 6 Mei lalu, ia telah turun kepada 17,200 rupiah seliter daripada sekitar 26,000 rupiah seliter.
“Memandangkan Indonesia bergantung kepada eksport minyak sawit dan keputusan ini boleh memberi kesan kepada ekonomi Indonesia, larangan eksport Indonesia seperti yang dijangka telah pun ditarik balik sebagaimana yang telah diumumkan Presiden Joko Widodo semalam,” katanya dalam satu kenyataan hari ini.

Zuraida berkata, biarpun Jokowi sudah menarik balik larangan itu, memandangkan situasi penarikan semula larangan tersebut adalah masih terlalu awal untuk dilihat kesannya ke atas penawaran dan permintaan ke atas industri minyak sawit Malaysia.
Katanya, pemain industri digesa untuk menumpukan perhatian kepada pembolehubah pasaran yang mampu mencetuskan ketidaktentuan harga.
“Antara pembolehubah ini adalah dasar eksport Indonesia, pemulihan pengeluaran minyak sawit di Malaysia, pelarasan dasar biodiesel di pelbagai negara, perkembangan konflik Rusia-Ukraine serta cuaca di Amerika Syarikat dan Amerika Selatan.
“Susulan situasi ini, statistik eksport pada bulan April mungkin agak mengelirukan memandangkan permintaan antarabangsa untuk minyak makan termasuk minyak sawit, adalah jauh lebih lemah. Harga April juga mungkin lebih rendah berbanding Mac namun kekal
pada paras yang belum pernah dicapai sebelum ini,” katanya.
Beliau berkata, setakat ini, harga MSM adalah pada purata RM6,300 setan, satu kadar yang jauh lebih tinggi daripada purata RM4,300 setan seperti yang diunjurkan penganalisis pasaran untuk 2022.
“Harga MSM berkemungkinan akan turun disebabkan aliran naik yang belum selesai dalam pengeluaran tandan buah segar (FFB).
“Namun begitu, harga MSM sepatutnya kekal tinggi disebabkan beberapa faktor yang dikenalpasti seperti isu bekalan, permintaan stabil, permintaan dari China dan kenaikan harga minyak,” katanya. – KOSMO! ONLINE


3 pekerja pembinaan melecur, kotak suis terbakar
20 Mei 2022, 2:57 pm
KUALA LUMPUR – Tiga pekerja pembinaan melecur selepas sebuah kotak suis tiba-tiba terbakar di sebuah tapak pembinaan sekitar Jalan Damanlela, Bukit Damansara sebentar tadi.
Dalam kejadian kira-kira pukul 11 pagi itu, ketiga-tiga mangsa merupakan lelaki warga tempatan berusia dalam lingkungan 50 hingga 80-an.
Pusat Gerakan Operasi Kuala Lumpur dalam kenyataan berkata, pihaknya menerima panggilan kecemasan pada pukul 11.26 pagi sebelum sepasukan bomba dari Balai Bomba dan Penyelamat Sentul serta Sri Hartamas ditugaskan ke lokasi.
“Berdasarkan laporan pemanggil, kebakaran melibatkan sebuah kotak suis yang berada di tapak pembinaan berkenaan.
“Tiga mangsa telah melecur sehingga 80 peratus pada bahagian badan sebelum dikejarkan ke Hospital Kuala Lumpur untuk menerima rawatan,” katanya di sini hari ini.
Mengulas lanjut, kebakaran telah berjaya dipadam sepenuhnya oleh pasukan bomba.

“Mangsa yang cedera telah diserahkan kepada pegawai perubatan untuk rawatan lanjut dan punca kebakaran masih dalam siasatan,” jelasnya. KOSMO! ONLINE.


Penolong jurutera nafi terima suapan projek pendawaian
Oleh DIYANATUL ATIQAH ZAKARYA

20 Mei 2022, 3:16 pm
MELAKA – Seorang penolong jurutera didakwa di Mahkamah Sesyen di sini, hari ini atas pertuduhan menerima suapan bagi kerja-kerja menaik taraf pendawaian di pejabat Vokasional Melaka Tengah, tiga tahun lalu.
Tertuduh, Suhairol Samsudin, 44, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Hakim Elesabet Paya Wan.
Mengikut pertuduhan, tertuduh yang bertugas di Kolej Vokasional Melaka Tengah didakwa telah menerima wang tunai berjumlah RM600 ringgit daripada Abdul Rashid Omar, 57, yang diketahui mempunyai hubungan kerja-kerja rasmi dengannya.
Kesalahan itu dilakukan tertuduh di Lot 1762-3 Jalan Sungai Punggur Laut dalam daerah Melaka Tengah pada kira-kira pukul 9.30 malam, pada 28 Februari 2019.
Bagi kesalahan itu, tertuduh didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali.
Terdahulu, pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM), Nur Syakila Yaacob mencadangkan jaminan sebanyak RM5,000 dengan seorang penjamin.

Tertuduh yang tidak diwakili peguam bagaimanapun merayu jaminan rendah diberikan dengan alasan perlu menyara keluarga termasuk anak yang masih bersekolah.
Selepas mendengar hujah kedua belah pihak, mahkamah kemudian membenarkan ikat jamin sebanyak RM5,000 dan memerintahkan tertuduh menyerahkan pasport kepada mahkamah, selain perlu melaporkan diri setiap bulan di Pejabat SPRM Melaka sehingga kes selesai.
Elesabet kemudian menetapkan tarikh 17 Jun sebagai sebutan semula kes dan lantikan peguam.


Kos ECRL tidak terjejas dengan kenaikan bahan binaan
Oleh MOHD AZLI ADLAN

20 Mei 2022, 3:36 pm
KUALA NERUS – Kenaikan harga bahan pembinaan berikutan kelemahan nilai ringgit pada masa ini tidak memberi kesan signifikan terhadap kos pembinaan projek Laluan Rel Pantai Timur (ECRL).
Ketua Pembinaan Infra, Malaysia Rail Link Sdn Bhd (MRL), Noor Azlan Salleh berkata, projek mega itu masih berjalan dengan lancar mengikut peruntukan sedia ada iaitu RM50.27 bilion.
Beliau berkata, sebagai projek berskala besar, kenaikan kos bahan pembinaan terbabit tidak memberi kesan besar terhadap ECRL.
“Kebanyakan bahan pembinaan diperoleh dalam kuantiti besar selain kesemua bahan pembinaan digunakan untuk projek ini diperoleh dari sumber tempatan kecuali sedikit besi keluli,” katanya di sini hari ini.
Dalam perkembangan sama, Nor Azlan berkata, dua lagi terowong di sepanjang jajaran ECRL dijangka siap pada penghujung bulan Ogos depan.
Jelas beliau, dua terowong itu terletak di Bukit Galing, Kuantan dan Kampung Belimbing, Pekan, Pahang.

“Kedua-dua terowong berkenaan disasar siap ditembus pada akhir bulan Ogos ini. Sebelum ini, kita telah berjaya menyiapkan enam terowong di sepanjang jajaran ECRL.
“Dua terowong itu terletak di Terengganu manakala empat pula di Pahang iaitu jajaran Seksyen B,” katanya. – KOSMO! ONLINE


KASA teliti perubahan morfologi sungai kawasan pendalaman seluruh negara
Oleh NOR AINNA HAMZAH

20 Mei 2022, 3:13 pm
KUALA PILAH – Kementerian Alam Sekitar dan Air (KASA) kini sedang meneliti perubahan morfologi sungai melalui Kajian Tebatan Banjir khususnya di kawasan pendalaman bagi mengelak berlakunya masalah banjir kilat.
Ketua Setiausaha KASA, Datuk Seri Ir Dr Zaini Ujang berkata, kejadian banjir kilat di kawasan pendalaman seperti membabitkan sungai Benus di Janda Baik, Pahang; sungai Jerai di Yan, Kedah dan terbaharu Sungai Jelai, di Inas, Negeri Sembilan adalah berhubung kait dengan perubahan morfologi sungai.
Menurutnya, pihaknya telah mengenalpasti punca berlakunya banjir kilat berkenaan dan mendapati berlakunya guna tanah yang telah berubah iaitu dari kawasan hutan ke kawasan pertanian untuk ditanam Musang King atau lain-lain lagi disamping berlakunya hujan lebat.
“Seperti di sini, 16 Mei lalu, taburan hujan sebanyak 66 milimeter (mm) direkodkan dalam tempoh empat jam. Kelebatan ini di sesetengah tempat sangat sedikit jika dibandingkan di pendalaman Kelantan, namun kawasan ini mencatatkan sejarah apabila berlakunya banjir kilat.
“Sungai yang di hulunya ada dibangunkan untuk tujuan perumahan, pertanian ini adalah sungai-sungai yang mengalami perubahan dari segi morfologinya, ekosistemnya berubah, Jadi sungai ini lah yang biasanya akan berlaku banjir kilat sekaran ini,” katanya.
Beliau berkata demikian ketika ditemui pemberita sempena Lawatan Kerjanya ke kawasan terjejas banjir di Inas, di Masjid Kariah Kabong, di sini, tadi.

Ujar Zaini lagi, selain perubahan morfologi sungai, pihaknya juga meneliti kesesuaian infrastruktur jambatan di sungai-sungai yang telah dikenalpasti.
“Insfrastrukur macam jambatan yang mana ada tiang di bawah dah tak sesuai kerana menyebabkan aliran air tidak lancar ketika hujan lebat akibat laluannya tersekat.
“Kajian ini mengambil masa sebagaimana Perdana Menteri, Datuk Seri Ismail Sabri sebutkan untuk adaptasi perubahan iklim, kabinet telah bersetuju memperuntukan sebanyak RM393 bilion dalam tempoh 50 tahun,” ujarnya.
Dalam pada itu, Zaini menegaskan, semua pihak termasuk individu juga perlu akur dengan garis panduan yang bakal dilaksanakan bagi mengatasi masalah banjir kilat membabitkan perubahan guna tanah.
“Garis panduan telah disediakan, kita nak pelbagai pihak akur termasuk individu di kawasan perkampungan yang ingin membangunkan pertanian atau perumahan yang mana sebelum ini mereka ini tidak tertakluk keperluan untuk mendapatkan kebenaran merancang.
“Contohnya dari kawasan hutan jadi kawasan pertanian. Dalam tempoh lima tahun pembersihan tanah, 100 peratus air akan terus masuk ke dalam sungai. Sekiranya ada hutan atau pokok getah, 10 peratus sahaja air yang masuk ke dalam sungai.
Menurutnya, bagi tujuan tersebut, perlaksanaannya adalah di peringkat Kerajaan Negeri melalui pejabat daerah mahupun pihak berkuasa tempatan untuk memastikan perubahan guna tanah dapat dibuat secara teratur dan terkawal.
Untuk rekod, bagi lawatan berkenaan, kerja-kerja bagi Rancangan Tebatan Banjir Sungai Jelai membabitkan lima fasa dengan permohonan peruntukan dianggarkan lebih RM100 juta telah dimulakan sejak 17 Mei lalu.
Kosmo! semalam melaporkan kejadian banjir di Inas, Kuala Pilah dan Bukit Miku, Rembau disebabkan keghairahan pihak tertentu meneroka kawasan tandahan air.
Difahamkan, ia adalah bagi projek pertanian antaranya penanaman Musang King. – KOSMO! ONLINE


Babak leher terbelit langsir, drama paling lucu
Oleh KOSMO!

20 Mei 2022, 2:55 pm
PETALING JAYA – ‘Tidak logik dan melucukan,’ itu antara reaksi orang ramai selepas menonton klip video dari sebuah drama hindustan yang ditayangkan di salah satu saluran televisyen terkenal.
Klip video drama yang kini sedang tular di media sosial itu menyaksikan watak heroin yang diselamatkan hero setelah lehernya tanpa sengaja terbelit oleh kain langsir.
Ketika lehernya terbelit, watak-watak lain hanya memerhati dengan perasaan takut, hanya hero sahaja yang mampu membantu memotong kain langsir yang terbelit itu.
Rata-rata orang ramai geli hati apabila menyaksikan sedutan drama itu, adegan tersebut turut mendapat kecaman dari penonton.
“Mana ada kain langsir terbelit dengan sendiri, macam hidup pula kain tu. Drama hindustan ni kalau tak menyeramkan dan lucu memang tak sah.
“Babak paling tak logik yang pernah aku tonton, pengarah dia mungkin berada di alam lain ni, ” jelas Jo Rahman.

“Kalau tak lucu memang tak sah, terlalu dramatik, ingat jangan pergi dekat langsir nanti terbelit leher.
“Kalah filem Hollywood, ini betul-betul sains fiction ni. Nasib langsir tu tak ada mulut dengan mata, ” ujar Pomen Isser. – KOSMO! ONLINE.


Polis buru lelaki berjaket hitam pecah tabung masjid di Tanah Merah
Oleh ROHANA MOHD. NAWI

20 Mei 2022, 3:27 pm
TANAH MERAH – Polis sedang memburu seorang lelaki berjaket hitam dan memakai pelitup muka yang disyaki memecah dua buah tabung Masjid Ismail Petra di sini awal pagi tadi.
Kejadian itu disedari oleh seorang pegawai aset masjid berkenaan kira-kira pukul 5.30 pagi tadi semasa tiba untuk menunaikan solat subuh.
Ketua Polis Daerah Tanah Merah, Superintendan Wan Zulfikri Wan Othman berkata, pemeriksaan menerusi rakaman televisyen litar tertutup (CCTV) mendapati, seorang lelaki yang memakai jaket hitam dan pelitup muka berada di dalam masjid berkenaan kira-kira pukul 2 pagi.
Menurutnya, suspek telah memasuki masjid berkenaan pada pukul 1.19 pagi melalui pintu bahagian tepi yang kini sedang dalam proses pembinaan.
“Siasatan mendapati, pintu berkenaan tidak berkunci dan hanya diselitkan dengan rantai besi.
“Suspek dipercayai memecah dua tabung plastik yang terletak pada ruang dalam masjid dan kerugian dianggarkan berjumlah RM500,” katanya ketika dihubungi Kosmo! hari ini.

Menurut Wan Zulfikri, siasatan di lokasi kejadian mendapati ada lima kesan cap jari pada tabung itu.
Katanya, polis sedang menjalankan gerakan memburu suspek untuk siasatan lanjut dan orang ramai yang mengenali suspek boleh salurkan maklumat di balai polis berhampiran.
Tambahnya, kes disiasat mengikut Seksyen 380 Kanun Keseksaan kerana mencuri. – KOSMO! ONLINE


Kerajaan lanjutkan tarikh permohonan geran inap desa
Oleh SITI A'ISYAH SUKAIMI

20 Mei 2022, 3:32 pm
PUTRAJAYA – Tarikh tutup permohonan Geran Padanan Bagi Tujuan Pembaikan Inap Desa (Homestay) di bawah Kementerian Pelancongan, Seni dan Budaya Malaysia (MOTAC) bagi tahun ini telah dilanjutkan sehingga 15 Jun.
Sehubungan itu, Motac dalam kenyataannya menyeru semua pengusaha inap desa yang layak untuk segera mengemukakan permohonan geran yang ditawarkan ini.
“Maklumat lanjut seperti Garis Panduan Permohonan, Borang Permohonan dan lain-lain maklumat boleh dilayari di laman sesawang rasmi Motac di www.motac.gov.my/geran-padanan.
“Pemberian geran ini diharapkan dapat membantu pengusaha inap desa di bawah Program Pengalaman Homestay Malaysia untuk terus kekal berdaya saing bagi mempromosikan program ini dalam menarik lebih ramai pelancong untuk datang menginap,” katanya hari ini.
Sebelum ini, melalui Pembentangan Bajet 2022, kerajaan telah memperuntukkan sebanyak RM30 juta bagi pemberian Geran Padanan Bagi Tujuan Pembaikan Inap Desa dan Geran Padanan Bagi Tujuan Pembaikan Kepada Hotel Bajet di bawah Motac untuk tahun ini.
Kementerian ini telah membuka permohonan geran pada 1 hingga 30 April 2022 kepada semua pengusaha inap desa yang berdaftar di bawah Program Pengalaman Homestay Malaysia. -KOSMO! ONLINE


Pelajar maut kemalangan ke sekolah
Oleh ISKANDAR SHAH MOHAMED

20 Mei 2022, 3:24 pm
SHAH ALAM – Perjalanan seorang pelajar lelaki ke sekolahnya bertukar tragedi apabila maut selepas motosikal ditunggangnya terbabas melanggar pembahagi jalan di Persiaran Jubli Perak di sini, pagi tadi.
Kejadian pukul 8.05 pagi itu berlaku ketika mangsa berusia 16 tahun menunggang motosikal Yamaha 135 LC bersendirian dipercayai menuju ke Sekolah Menengah Kebangsaan (SMK) Seksyen 24 Shah Alam dari rumahnya di Seksyen 17 di sini.
Ketua Polis Daerah Shah Alam, Asisten Komisioner Mohd. Iqbal Ibrahim berkata, mangsa dikatakan hilang kawalan setibanya di jalan arah Persiaran Kemajuan ke Bulatan Andalas itu.
“Keadaan itu menyebabkan mangsa kemudian terbabas lalu melanggar pembahagi jalan.
“Remaja itu disahkan meninggal dunia di tempat kejadian akibat kecederaan teruk di kepala,” katanya dalam kenyataan hari ini.
Jelas beliau, semasa kejadian mangsa memakai topi keledar dengan motosikal ditungganginya adalah milik ibunya.

Bagaimanapun katanya, berdasarkan siasatan mangsa tidak mempunyai lesen memandu.
“Mayat mangsa dihantar ke Hospital Shah Alam untuk bedah siasat. Kes disiasat mengikut Seksyen 41 Akta Pengangkutan Jalan 1987,” katanya.
Justeru, beliau meminta saksi atau orang ramai yang mempunyai maklumat mengenai kejadian supaya menghubungi Pegawai Penyiasat Bahagian Siasatan dan Penguatkuasaan Trafik (BSPT) Shah Alam, Inspektor Mohd Zulkifli Razak di talian 019-4475767 atau balai polis berdekatan. -KOSMO! ONLINE


Rihanna, Rocky dapat anak lelaki
Oleh MOHD. HAIKAL ISA

20 Mei 2022, 3:24 pm
PETALING JAYA – Penyanyi pop Rihanna selamat melahirkan seorang anak lelaki, lapor portal hiburan, TMZ.
Biarpun baik Rihanna mahupun pasangan A$AP Rocky masih belum mendedahkan kepada umum perincian anak sulung mereka, sumber mendedahkan, pelantun lagu Umbrella itu telah pun bersalin pada 31 Mei lalu di Los Angeles.
Bahkan, nama anak juga masih didedahkan sekali gus membuatkan ramai para peminat seluruh dunia ternanti-nanti perkongsian wakil mahupun baik Rihanna atau Rocky sendiri mengumumkan dalam sosial media masing-masing.
Bagaimanapun, bekas kekasih Rihanna, Chris Brown nampaknya mendahului semua orang apabila memberikan ucapan tahniah yang dipercayai ditujukan kepada pemilik nama lengkap, Robyn Rihanna Fenty.
“Tahniah! (seraya menyertakan emoji bentuk hati dan wanita dengan perut memboyot),” coret Brown menerusi Instastory.
Awal Februari lalu, Rihanna mengumumkan bahawa dirinya sedang sarat hamil dan bapa kepada bayi dalam kandungannya adalah Rocky.

Sewaktu proses kehamilan, Rihanna juga tidak segan silu beraksi dan berkongsi foto dirinya dalam keadaan memboyot termasuk ketika menghadiri acara-acara berprestij Hollywood dengan mendedahkan bentuk perutnya. – KOSMO! ONLINE


Sektor pelancongan terus rancak sejak 1 Mei lalu
Oleh MOHD AZLI ADLAN

20 Mei 2022, 3:20 pm
KUALA NERUS – Kejatuhan ringgit pada masa ini tidak memberi kesan terhadap sektor pelancongan yang dilihat terus rancak sejak peralihan fasa endemik mulai 1 Mei lalu.
Menteri Pelancongan, Seni dan Budaya, Datuk Seri Nancy Shukri berkata, minat pelancong domestik untuk melancong masih lagi tinggi di sebalik rungutan ramai tentang kenaikan harga barang.
Beliau berkata, kelonggaran prosedur operasi standard (S0P) diumumkan kerajaan sejak awal bulan ini juga telah menarik lebih ramai pelancong asing untuk berkunjung ke negara ini.
“Barangkali mereka sudah lama diasingkan dari negara luar dan bergerak (melancong). Setakat ini, tidak nampak lagi kesan negatif daripada kejatuhan ringgit kepada sektor pelancongan.
“(Bilik) hotel juga penuh pada masa ini. Kita juga memberi subsidi baucar hotel, pengangkutan, spa bagi mengurangkan beban dan menggalakkan pelancong domestik untuk terus bergerak (melancong),”
katanya ketika ditemui ketika menghadiri program Rewang Raya sempena Majlis Rumah Terbuka Malaysia (MRTM) di Masjid Seberang Takir di sini hari ini.
Begitupun, Nancy menasihatkan pengusaha pelancongan tidak mengambil kesempatan dengan kehadiran ramai pelancong dan situasi ekonomi semasa tersebut untuk meningkatkan harga perkhidmatan.

“Kita sepatutnya tolong-menolong untuk memajukan ekonomi Malaysia. Sekira kita mengetatkan (menyukarkan) peluang orang lain untuk bercuti, kita sebenarnya telah mengetatkan sendiri rezeki kita,” katanya. – KOSMO! ONLINE


Tiada lagi sambungan 7 Hari Mencintaiku
Oleh KOSMO!

21 Mei 2022, 11:00 pm
PETALING JAYA – Tiada lagi sambungan drama bertajuk 7 Hari Mencintaiku yang diminati ramai peminat-peminat drama Melayu selepas musim ketiganya berakhir semalam.
Penulis skrip novel berkenaan, Siti Rosmizah dalam satu hantaran di Facebook berkata, musim ketiga adalah karyanya yang terakhir untuk drama 7 Hari Mencintaiku.
“Inilah karya terakhir saya untuk drama 7 Hari Mencintaiku. Selamat tinggal keluarga 7 Hari buat selamanya,” katanya hari ini.
Rata-rata peminta 7 Hari Mencintaiku meluahkan rasa sedih dengan pengakhiran drama tersebut, namun berterima kasih terhadap sebuah karya yang dianggap sangat baik.
Tidak kurang juga peminat yang meninggalkan komen berharap agar drama penuh dengan konflik dan emosi tersebut akan diteruskan pada masa depan. – KOSMO! ONLINE


Serang perempuan simpanan suami di jalan raya
Oleh KOSMO!

21 Mei 2022, 9:00 pm
JAKARTA – Sebuah klip video tular di media sosial Indonesia kerana memaparkan seorang wanita nekad menyerang wanita simpanan suaminya di hadapan orang ramai, lapor laman berita Suara.com.
Video itu dimuatnaik dalam akaun Instagram @kabarnegri. Kejadian itu dikatakan berlaku di Pusat Dagangan Sukaramai, Pekanbaru dalam wilayah Riau.
Rakaman itu menunjukkan seorang wanita berbaju biru dan memakai topi keledar menarik seorang wanita dari dalam sebuah kereta.
Sebilangan pengguna jalan raya dilihat cuba meleraikan pergaduhan tersebut apabila wanita berbaju merah itu cuba meminta pertolongan.
“Encik tolong, Aduh tolong,’’ jeritnya.
Ketika wanita yang didakwa perempuan simpanan suaminya itu turun dari kereta, dia terus menyerangnya sehingga kedua-kedua mereka terjatuh di atas jalan.

Wanita itu terus menarik rambut perempuan simpanan suaminya sebelum pergaduhan akhirnya berjaya dileraikan oleh orang ramai.
Video itu mendapat perhatian netizen di ruangan komen.
“Sebaiknya masalah peribadi jangan libatkan orang ramai,’’ komen seorang netizen. – Agensi


Sanusi nafi punca JDT ambil balik Syafiq Ahmad
Oleh JAMLIAH ABDULLAH

21 Mei 2022, 9:31 pm
ALOR SETAR – Presiden Persatuan Bola Sepak Kedah (KFA), Datuk Seri Muhammad Sanusi Md. Nor hari ini menafikan beliau punca utama Johor Darul Ta’zim (JDT) memanggil semula Syafiq Ahmad dari Kedah Darul Aman FC (KDA FC).
Menteri Besar itu berkata, kenyataannya berhubung kewujudan ‘tokong’ dalam arena bola sepak negara tidak ditujukan kepada mana-mana pihak.
“Menyalahkan saya ya? Saya tidak sentuh Syafiq Ahmad. Mana sebab saya pula, saya buat apa? Saya buat apa? Siapa yang makan cili ni? Saya tak tahu, siapa makan cili dia yang pedaslah. Bukan hal itu. Kenapa perasan sangat?
“Saya tak marah sesiapa, maksudkan tokong itu jangan terlalu ‘berkuasa’ semua orang kena tanya bola sepak ini untuk semua orang,” katanya kepada pemberita selepas hadir dalam program Santai Anak Utara di Taman Jubli Emas di sini hari ini.
Media sebelum ini melaporkan selepas lima bulan dipinjamkan kepada Kedah, penyerang kebangsaan berusia 26 tahun itu akan kembali ke pangkuan JDT.
JDT sebelum itu dalam satu kenyataan ringkas di Facebook Johor Southern Tigers berkata, Syafiq akan melapor diri selepas tamat cuti antarabangsa.

Muhammad Sanusi berkata, Kedah bersikap terbuka dengan keputusan JDT memanggil balik pemain berkenaan seperti yang termaktub dalam perjanjian pinjaman sebelum ini.
Menurut beliau, Kedah tidak berhasrat untuk membesarkan lagi isu berkenaan dengan melepaskan pemain itu dengan tenang.
“Banyak pemain lain. Orang lain pun boleh main, saya sedang buat Liga Menteri Besar seluruh Kedah saya ingat ratusan orang (pemain) akan dilahirkan daripada liga itu.
“Pasal (kerana) pemain banyak anak Kedah dieksport ke luar. Pasukan selatan pun ambil pemain Kedah dua tiga orang. Ramai lagi. Hujung bulan ini ada perpindahan, tengoklah siapa nak datang,” katanya. – KOSMO! ONLINE


Polis sedang mengesan pemandu lawan arus
Oleh NOR AZIAH MAT NOH

21 Mei 2022, 11:38 pm
PETALING JAYA – Polis sedang giat mengesan pemandu sebuah kereta jenis Proton Waja melawan arus lalu lintas yang tular di media sosial dalam kejadian di Lebuh Raya Damansara Puchong di sini kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian itu dipercayai berlaku pada pukul 5.10 petang.
“Kejadian tersebut tidak melibatkan kemalangan atau kecederaan kepada pengguna jalan raya lain.
“Kita meminta pemilik rakaman kamera papan pemuka (dashcam) untuk tampil ke Ibu Pejabat Polis Daerah (IPD) Petaling Jaya untuk memberikan keterangan,” katanya dalam satu kenyataan di sini hari ini.
Mohamad Fakhrudin berkata, pemandu kereta terbabit sedang giat dikesan dan kes disiasat di bawah Seksyen 42(1) Akta Pengangkutan Jalan 1987.
Katanya, orang awam yang mempunyai sebarang maklumat berhubung kejadian boleh menghubungi Pegawai Penyiasat Trafik Petaling Jaya di talian 016-2679025. – KOSMO! ONLINE


Risiko cacar monyet tersebar ke Malaysia rendah
Oleh SITI A'ISYAH SUKAIMI

21 Mei 2022, 9:14 pm
PUTRAJAYA – Risiko virus cacar monyet tersebar ke Malaysia adalah rendah kecuali terdapat sejarah bersentuhan dengan haiwan yang dijangkiti atau kontak langsung dengan pesakit dijangkiti virus tersebut.
Ketua Pengarah Kesihatan, Tan Sri Dr. Noor Hisham Abdullah berkata, Kementerian Kesihatan (KKM) akan terus memantau perkembangan situasi cacar monyet melalui laporan Pertubuhan Kesihatan Sedunia (WHO) selain pemantauan kes melalui semua Pintu Masuk Antarabangsa (PMA).
“Sehubungan itu, pengembara yang tiba di Malaysia dari kawasan terdapat jangkitan cacar monyet dan bergejala dalam tempoh tiga minggu selepas meninggalkan tempat tersebut dinasihatkan segera mendapatkan rawatan di fasiliti kesihatan berhampiran.
“Maklumkan kepada doktor mengenai sejarah perjalanan serta elakkan daripada kontak langsung dengan individu lain termasuk mengasingkan diri selama sekurang-kurangnya 21 hari bagi memastikan ruam makulopapular kering sepenuhnya,” katanya dalam kenyataan hari ini.
Dalam pada itu, beliau berkata, KKM menasihati pengembara ke kawasan-kawasan yang terdapat kejadian cacar monyet di Afrika Tengah dan Afrika Barat dan juga negara-negara yang sedang mengalami wabak penyakit ini untuk mengambil langkah berjaga-jaga.
“Langkah berwaspada itu seperti mengekalkan kebersihan diri yang tinggi, termasuk mencuci tangan dengan kerap selepas pergi ke tandas atau apabila tangan kotor.

“Elakkan daripada sentuhan langsung dengan luka pada mereka yang dijangkiti, sama ada manusia mahupun haiwan serta objek yang mungkin tercemar dengan cecair tubuh kes, seperti pakaian kotor digunakan oleh orang dijangkiti serta elakkan bersentuhan dengan haiwan liar atau memakan dagingnya,” katanya.
Mengulas lanjut, beliau berkata, pada masa ini, Institut Penyelidikan Perubatan (IMR) dan Makmal Kesihatan Awam Kebangsaan (MKAK) mempunyai kapasiti untuk menjalankan ujian pengesanan virus penyebab cacar monyet dalam kalangan manusia.
“Makmal Kesihatan Awam Veterinar serta makmal Jabatan Perlindungan Hidupan Liar dan Taman Negara Semenanjung Malaysia (Perhilitan) juga mempunyai kemampuan makmal untuk menjalankan pengujian mengesan orthopoxviruses dalam kalangan haiwan.
“KKM sentiasa bekerjasama rapat dengan Jabatan Perkhidmatan Kuarantin Dan Pemeriksaan Malaysia (Maqis) dan Perhilitan untuk memantau kejadian cacar monyet dalam kalangan haiwan liar, termasuk yang diimport dari Afrika dan Benua Eropah,” ujarnya.
Tambah beliau, KKM menyeru orang ramai untuk segera mendapatkan rawatan sekiranya mengalami gejala jangkitan cacar monyet agar tindakan pengasingan dapat segera dilakukan serta pengesanan dan kuarantin kontak rapat dapat dilaksanakan. – KOSMO! ONLINE


Liga Premier: UiTM FC rosakkan ‘parti’ Perak
Oleh AZIZAN HASHIM

21 Mei 2022, 11:52 pm
IPOH – Impian menyaksikan Perak FC melakar kejayaan sebagai hadiah kepada pemilik baharu, XOX Berhad tidak kesampaian.
Sebaliknya anak buah Yusri Che Lah tumpas 0-2 kepada UiTM FC di Stadium Perak sebentar tadi.
Dua jaringan dalam babak kedua oleh pasukan pelawat ternyata merosakkan suasana ceria kem Bos Gaurus yang baru menikmati gaji mereka selepas XOX mengambil alih kelab itu Selasa lalu.
Perlawanan antara dua pasukan yang beraksi tanpa pemain import terlebih dahulu berlangsung seimbang.
Kedua-dua pasukan berbalas serangan menyaksikan bola turun naik, namun tiada peluang terbuka dicipta.
Perak turun tanpa kapten. Firdaus Saiyadi dan Nazmi Ahmad kerana penggantungan tampak goyah.

Skrip babak kedua berubah rentak dengan Perak menunjukkan kesungguhan untuk mengenakan tekanan ke kubu lawan.
Bagaimanapun pelawat berjaya memecah kebuntuan pada minit ke-64 apabila Muhammad Izham Solehin Rohadi menanduk masuk hantaran rakan sepasukan.
Perak berusaha bangkit dalam mencari gol penyamaan, tetapi tidak berjaya merobek gawang dikawal oleh Mohd. Ramdan Abd. Hamid.
Sebaliknya pelawat menambah derita anak buah Yusri Che Lah apabila Faris Aiman menyumbat gol kedua untuk mengukuhkan kedudukan UiTM. – KOSMO! ONLINE


Lelaki Finland sempat minta pertolongan di Facebook sebelum mayat ditemui
Oleh NOR AZIAH MAT NOH

21 Mei 2022, 11:15 pm
SUBANG JAYA – Seorang lelaki warga Finland sempat memuat naik gambarnya di Facebook dengan tulisan memerlukan pertolongan ke hospital sebelum mayatnya ditemui di kediamannya di Jalan USJ 2/4F di sini kelmarin.
Ketua Polis Daerah Subang Jaya, Asisten Komisioner Abd. Khalid Othman berkata, pihaknya menerima laporan berhubung kejadian itu daripada rakan lelaki itu selepas khidmat pesanan ringkas (SMS) yang dihantarnya kepada kepada mangsa tidak dibalas,
“Siasatan awal polis di lokasi kejadian mendapati pintu rumah tidak berkunci, dalam keadaan gelap serta berselerak di bahagian bilik.
“Hasil pemeriksaan lanjut polis menemui seorang lelaki dalam keadaan tidak sedarkan diri dalam bilik ketiga,” katanya dalam satu kenyataan di sini hari ini.
Abd. Khalid berkata, pasukan perubatan di lokasi kejadian bagaimanapun mengesahkan mangsa telah meninggal dunia.
“Menurut jiran mangsa, lelaki berusia 50 tahun itu tinggal sendiri dan merupakan seorang yang mesra serta tidak mempunyai sebarang musuh.

“Berdasarkan kedudukan fizikal mangsa, polis tidak menemui sebarang kecederaan yang boleh dikaitkan dengan unsur jenayah,” katanya.
Tambah beliau, siasatan sedang dijalankan dan kes diklasifikasikan sebagai mati mengejut (SDR). – KOSMO! ONLINE


Isteri mengamuk suami menari dengan penyanyi wanita
Oleh KOSMO!

21 Mei 2022, 10:00 pm
JAKARTA – Sebuah klip video tular di media sosial Indonesia memaparkan seorang isteri yang mengamuk apabila mendapati suaminya ligat berjoget dengan penyanyi dangdut di atas pentas, lapor laman berita Suara.com.
Video itu dimuat naik dalam akaun Instagram @andreli_48. Kejadian berlaku ketika beberapa lelaki dilihat sedang menari di atas pentas diiringi nyanyian dan muzik.
Rakaman kemudian menunjukkan seorang wanita berlari meluru ke atas pentas berkenaan dalam keadaan marah lalu mengambil dan melempar sebuah kerusi ke tanah.
Wanita itu kemudian mengheret seorang lelaki berbaju putih yang dikatakan suaminya di pentas tersebut.
Lelaki itu kelihatan terkejut ketika ditarik oleh isterinya yang mengamuk.
Wanita itu cuba memukul lelaki tersebut sebelum kedua-duanya terjun ke atas tanah dan dileraikan oleh beberapa lelaki lain.

Video tersebut mendapat perhatian netizen di ruangan komen.
“Lelaki garang itu ternyata takut dengan isterinya,’’ tulis seorang netizen.
“Malunya si isteri,’’ komen netizen lain. – Agensi


Kapal angkasa Boeing berlabuh di ISS
Oleh KOSMO!

21 Mei 2022, 11:00 pm
WASHINGTON – Kapsul Starliner milik Boeing berlabuh di Stesen Angkasa Lepas Antarabangsa (ISS) semalam dalam pencapaian bersejarah ketika gergasi aeroangkasa Amerika Syarikat (AS) itu berusaha untuk memulihkan reputasinya susulan kegagalan di masa lalu.
Starliner berlabuh pada pukul 8.28 pagi semalam (waktu Malaysia), kira-kira 24 jam selepas roket yang membawanya dilancarkan dari Pusat Angkasa Kennedy di Florida dalam misi untuk membuktikan kapal angkasa itu berupaya memberikan pengangkutan selamat kepada angkasawan Pentadbiran Aeronautik dan Angkasa Lepas Kebangsaan (NASA).
“Starliner menamatkan misi berlabuh kali pertama di ISS sekali gus membuka akses baharu kepada kru stesen angkasa lepas berkenaan,” kata seorang pengacara NASA.
Bagaimanapun, kapal angkasa itu gagal menepati waktu berlabuh yang dijadualkan dan lewat lebih sejam akibat masalah teknikal.
Kejayaan Starliner penting untuk memulihkan kredibiliti Boeing selepas gagal berlabuh di ISS akibat masalah perisian semasa pelancaran pertamanya pada Ogos 2021. Percubaan kedua pada Ogos 2021 juga tidak berjaya akibat masalah injap.
NASA cuba menjadikan Starliner sebagai ‘teksi’ kedua untuk membawa angkasawannya ke angkasa lepas selepas peranan itu diambil alih oleh syarikat Elon Musk, SpaceX sejak misi ujian kapal angkasa Dragon miliknya mencatat kejayaan pada 2020.

Kedua-dua syarikat dianugerahkan kontrak tetap iaitu AS$4.2 bilion (RM18.4 bilion) kepada Boeing dan AS$2.6 bilion (RM11.4 bilion) untuk SpaceX pada 2014, tidak lama selepas program Space Shuttle berakhir yang menyebabkan  AS terpaksa bergantung kepada roket Rusia, Soyuz untuk ke angkasa lepas.
Dalam misinya kali ini, Starliner menghantar kargo dengan berat lebih 362 kilogram ke ISS.
Satu-satu penumpangnya adalah sebuah patung cendana bernama Rosie the Rocketeer.
Kapsul Boeing itu akan berada sekitar lima hari di ISS sebelum pulang ke Bumi pada 25 Mei ini dengan menggunakan payung terjun gergasi untuk mendarat di sebuah gurun di barat AS. – AFP


Wanita rugi RM560,000 ditipu jual beli emas
Oleh NOR AZIAH MAT NOH

21 Mei 2022, 9:20 pm
KUALA LUMPUR – Seorang wanita mengalami kerugian sebanyak RM560,000 akibat ditipu menerusi urusan jual beli emas dalam kejadian di Jalan Conlay, di sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menerima laporan daripada mangsa yang mendakwa telah menyerahkan wang tunai berjumlah RM560,000 semasa berurusan dengan suspek sekitar pukul 4.10 petang.
“Suspek kemudian melarikan duit berkenaan tanpa memberikan emas yang dijanjikan kepada mangsa.
“Siasatan awal mendapati suspek telah memperdayakan mangsa dalam urusan jual beli emas 916 secara bersemuka,” katanya dalam kenyataan di sini hari ini.
Mengulas lanjut, polis telah menahan seorang seorang lelaki tempatan berusia 30 tahun dalam serbuan di sebuah hotel sekitar Jalan Stesen Sentral, di sini awal pagi tadi.
“Hasil serbuan, kita turut merampas sebuah kereta, wang tunai RM250,750, tiga unit telefon bimbit, sepasang kasut, sehelai baju, satu cop syarikat, sebuah beg, buku cek, lima kad ATM, pasport dan sekeping kad akses rumah.

“Suspek kini direman selama empat hari bermula hari ini untuk siasatan lanjut di bawah Seksyen 420 Kanun Keseksaan,” ujarnya lagi. – KOSMO! ONLINE


Wanita cuba terjun Jambatan Pulau Pinang diselamatkan
Oleh KOSMO!

21 Mei 2022, 8:41 pm
GEORGE TOWN – Seorang anggota Jabatan Bomba dan Penyelamat Malaysia (JBPM) menjadi ‘hero’ selepas menyelamatkan seorang wanita yang cuba terjun dari Jambatan Pulau Pinang petang tadi.
Difahamkan, anggota bomba berkenaan yang ketika itu tidak bertugas kebetulan berada di lokasi kejadian iaitu di Kilometer (KM) 3.4 jambatan berkenaan dari Prai menghala ke bahagian pulau.
Menurut jurucakap JBPM negeri, pihaknya menerima panggilan berhubung kejadian tersebut kira-kira pukul 3.35 petang sebelum bergegas ke lokasi kejadian.
Jelasnya, sebaik sahaja tiba di lokasi kejadian didapati seorang wanita berusia 43 tahun telah pun diselamatkan oleh orang anggota mereka yang kebetulan berada di lokasi kejadian.
“Mangsa seterusnya diserahkan kepada pihak polis untuk tindakan selanjutnya dan operasi ditamatkan sepenuhnya pada pukul 4.25 petang,” katanya dalam satu kenyataan hari ini.
Sementara itu, satu video memaparkan kejadian terbabit tular di media sosial hari ini yang menunjukkan anggota bomba berkenaan meluru ke arah seorang wanita yang sedang berdiri di tebing Jambatan Pulau Pinang.

Anggota bomba itu kemudiannya berjaya menyelamatkan wanita berkenaan sebelum beberapa individu lain dipercayai anggota keluarga mangsa turut menyelamatkan wanita terbabit. – KOSMO! ONLINE


Ganggu anak murid secara seksual, jurulatih wushu ditahan
Oleh NOR AZIAH MAT NOH

21 Mei 2022, 8:55 pm
KAJANG – Seorang jurulatih seni bela diri wushu ditahan kerana disyaki melakukan gangguan seksual terhadap salah seorang murid perempuan yang berusia 13 tahun dalam kejadian di rumah suspek pada 11 Februari lalu.
Ketua Polis Daerah Kajang, Asisten Komisioner Mohd. Zaid Hassan berkata, suspek telah melakukan gangguan seksual itu beberapa kali sejak 11 Februari hingga 19 Februari lalu.
“Suspek menggunakan alasan sebagai hukuman terhadap mangsa yang didakwa gagal untuk mematuhi arahannya dalam latihan wushu.
“Mangsa yang ketakutan diugut supaya berdiam diri, namun telah mengadu kepada bapanya sebelum membuat laporan di Ibu Pejabat Polis Daerah (IPD) Kajang pada 10 Mei lalu,” katanya dalam kenyataan disini hari ini.
Jelasnya, mangsa telah dibawa ke Hospital Kajang bagi mendapatkan rawatan.
Mengulas lanjut, suspek kini direman sehingga Isnin depan bagi membantu siasatan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017.

Katanya, orang ramai yang mempunyai maklumat berhubung kejadian diminta menghubungi Pegawai Penyiasat, Sarjan Noriyati Abdullah di talian 016-3516908. – KOSMO! ONLINE


Siasatan kes Hakim Mohd Nazlan selesai – SPRM
Oleh EDDY AQMAL MOHAMED HAMIDI

21 Mei 2022, 7:34 pm
PUTRAJAYA – Suruhanjaya Pencegahan Rasuah Malaysia (SPRM) memaklumkan kertas siasatan kes melibatkan Hakim Mahkamah Rayuan, Datuk Mohd. Nazlan Mohd. Ghazali telah dikemukakan kepada Jabatan Peguam Negara pada 18 Mei lalu.
Suruhanjaya tersebut dalam satu kenyataan berkata, siasatan berhubung kes melibatkan Mohd. Nazlan telah pun selesai dilakukan oleh pihak mereka.
“Siasatan yang bermula sejak Mac lalu telah dilengkapkan dengan mengumpulkan bukti-bukti berkaitan mengikut panduan dan prosedur yang ditetapkan.
“Sehubungan itu, kertas siasatan telah dikemukakan kepada Jabatan Peguam Negara pada 18 Mei lalu untuk kajian dan arahan selanjutnya,” kata kenyataan itu.
Terdahulu, Kosmo! Online pada 21 April lalu melaporkan, Mohd. Nazlan membuat satu laporan polis bagi menafikan tuduhan yang dibuat oleh seorang penulis blog.
Pejabat Ketua Pendaftar Mahkamah Persekutuan Malaysia, Istana Kehakiman Putrajaya dalam kenyataan berkata, laporan polis tersebut dibuat bagi menafikan tuduhan-tuduhan palsu, tidak berasas serta berniat jahat bertujuan menjatuhkan kredibiliti beliau sebagai seorang Hakim Mahkamah Rayuan.

Difahamkan, kenyataan tersebut merujuk kepada arikel yang ditulis oleh penulis blog tersebut bertajuk ‘Judge Mohd. Nazlan being investigated for unexplained RM1 million in his bank account’ bertarikh 20 April lalu yang disiarkan oleh sebuah portal berita. – KOSMO! ONLINE


Cuaca buruk di empat negeri malam ini
Oleh ALWANI ZAFIRAH

21 Mei 2022, 7:00 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir dan angin kencang sedang berlaku di beberapa kawasan sekitar Pahang, Johor, Sarawak dan Sabah.
MetMalaysia dalam satu kenyataan di Facebook berkata, hujan lebat serta ribut petir ketika ini lebih tertumpu di Rompin, Pahang serta tiga daerah melibatkan negeri Johor iaitu Segamat, Kluang dan Mersing.
Selain itu, di Sarawak, hujan lebat dilaporkan melanda Sri Aman, Kapit dan Bintulu (Tatau), manakala di Sabah kebanyakan kawasan turut berada dalam cuaca buruk yang sama.
“Antaranya adalah Pedalaman (Sipitang, Beaufort dan Nabawan), Pantai Barat (Papar dan Ranau) dan Sandakan (Tongod, Telupid dan Beluran).
Jelas MetMalaysia, cuaca yang kurang baik itu dijangka berterusan sehingga pukul 9 malam nanti. – KOSMO! ONLINE


Kerajaan teliti keperluan tutup taska, tadika elak penularan HMFD
Oleh ROSALWANI CHE SOH

21 Mei 2022, 6:02 pm
KOTA BHARU- Kementerian Pembangunan Wanita, Keluarga dan Masyarakat (KPWKM) sedang meneliti keperluan menutup taska, tadika dan pusat jagaan di seluruh negara bagi mengelakkan penularan penyakit tangan, kaki dan mulut (HFMD).
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, pihaknya memandang serius berhubung isu tersebut kerana ia melibatkan keselamatan kanak-kanak.
Menurutnya, cadangan itu juga merupakan salah satu langkah untuk mengelakkan jangkitan itu menular sehingga mengakibatkan situasi HMFD di negara ini semakin membimbangkan.
“Setakat ini, tiada arahan untuk menutup premis berkenaan. Masih belum ada sebarang keputusan diputuskan sehingga semalam.
“Kita berharap semua pihak termasuk ibu bapa, pengendali taska dan agensi-agensi kesihatan agar sentiasa memantau sekiranya ada institusi yang terlibat dalam kes HMFD,” katanya.
Beliau berkata demikian pada sidang akhbar selepas Majlis Penyampaian Zakat, Bakul Makanan kepada Pengayuh Beca Dan Sambutan Hari Raya Aidilfitri 2022 di Jalan Atas Banggol di sini hari ini.

Terdahulu, Melaka telah membuat keputusan untuk menutup taska, tadika dan pusat jagaan selama 10 hari selaras dengan Akta Pencegahan dan Pengawalan Penyakit Berjangkit 1988 (Akta 342).
Mengulas lanjut, Siti Zailah berkata, tindakan yang dilakukan oleh Melaka bukan semata-mata berdasarkan keputusan satu agensi, namun melibatkan keadaan semasa jangkitan itu yang semakin menular. – KOSMO! ONLINE


TH anjur Kursus Perdana Haji seluruh negara
Oleh MOHD RASDAN AHMAD

21 Mei 2022, 6:44 pm
PETALING JAYA – Lembaga Tabung Haji (TH) menganjurkan Kursus Perdana Haji Musim 1442H/2022M secara berperingkat di seluruh negara bermula 15 sehingga 29 Mei nanti.
Kursus tersebut merupakan kursus terakhir bagi bakal jemaah haji sebagai platform ulang kaji dan pelengkap kepada kursus-kursus haji yang dikendalikan oleh TH di seluruh Malaysia.
Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata, objektif utama TH menganjurkan Kursus Perdana Haji ini adalah bagi melahirkan jemaah haji yang berpengetahuan dan berkeyakinan ketika melaksanakan ibadat haji kelak.
“Pendedahan terakhir terutama amali mengenai ibadat haji yang bakal ditunaikan mereka kelak.
“Bakal-bakal haji akan melalui praktikal seperti bertawaf, sa’ie, melontar jamrah dan ibadat haji lain secara berkumpulan bagi memberi gambaran sebenar di Tanah Suci Melalui kursus ini, kita tunjukkan mereka suasana sebenar sepanjang ibadah itu dilakukan kelak,” katanya dalam satu kenyataan hari ini.
Amrin berkata, seramai 2,700 jemaah dari Selangor menyertai Kursus Perdana Haji 2022 yang dianjurkan oleh TH dan Jabatan Agama Islam Negeri Selangor di Masjid Sultan Salahuddin Abdul Aziz Shah.

Tambahnya, TH turut menyarankan agar semua bakal haji terpilih tahun ini untuk hadir ke Kursus Perdana yang akan diadakan di negeri masing-masing.
“Ambil peluang ini untuk mengulang kaji dan jika ada sebarang persoalan, bertanya terus kepada pegawai TH dan Pembimbing Ibadat Haji yang sentiasa bersama bakal haji semasa kursus berlangsung,” katanya.
Dalam pada itu, bagi Pengerusi Majlis Agama Islam Selangor, Tan Sri Abdul Aziz Mohd Yusof menyeru agar semua bakal haji berganding bahu, tolong menolong dan hormat menghormati antara satu sama lain.
“Elakkan daripada melakukan perkara yang boleh menimbulkan kekecohan, supaya ibadat haji yang bakal dilaksanakan berjalan dengan lancar.
“Paling penting, para bakal haji perlu menjaga kesihatan bermula sekarang. Lakukan senaman ringan dan minum air secukupnya agar kekal sihat sebelum berlepas ke Tanah Suci.
“Dalam situasi wabak yang masih belum pulih, kebersihan diri perlu diutamakan dan jika tidak sihat, segeralah ke klinik-klinik TH untuk mendapatkan rawatan bagi mengelak ia berlarutan,” ujarnya.
Terdahulu, seramai 14,306 bakal haji Malaysia menunaikan haji pada tahun ini. Kerajaan Arab Saudi telah mengumumkan hanya satu juta jemaah dibenarkan menunaikan rukun Islam ke lima pada tahun ini.
Syarat utama bakal haji adalah mesti berumur di bawah 65 tahun, telah melengkapkan vaksin Covid-19, sihat tubuh badan, tiada penyakit kronik dan menyerahkan keputusan negatif ujian PCR dalam tempoh 72 jam sebelum berlepas. – KOSMO! ONLINE


Asteroid gergasi terbang hampiri Bumi lewat bulan ini
Oleh KOSMO!

21 Mei 2022, 8:00 pm
WASHINGTON – Sebuah asteroid gergasi dengan lebar lebih 1.6 kilometer (km) diramal melakukan perjalanan paling dekat sebelum melintasi Bumi pada hujung Mei ini, lapor agensi berita United Press International (UPI) semalam.
Jarak perjalanan asteroid tersebut dikatakan lebih dekat dengan Bumi berbanding kebiasaan sehingga ia boleh dilihat di langit.
Asteroid 7335 itu lebih besar berbanding asteroid-asteroid lain yang pernah melepasi Bumi. Saiznya berukuran sekitar 1.77 km lebar.
Sebagai perbandingan, ia adalah empat kali ganda lebih besar daripada Bangunan Empire State dan dua kali ganda lebih besar daripada Burj Khalifa yang terletak di Emiriyah Arab Bersatu.
Pada 27 Mei ini, asteroid gergasi itu dijangka melakukan perjalanan paling dekat dengan Bumi. Bagaimanapun, ia dikatakan selamat tanpa sebarang ancaman impak.
Ia ditemui pada 1 Mei 1989 dan merupakan salah satu daripada 2,265 batu angkasa lepas yang dilabelkan oleh Pentadbiran Aeronautik dan Angkasa Lepas Kebangsaan (NASA) sebagai ‘berpotensi berbahaya’.

Untuk dianggap sebagai ‘berpotensi berbahaya’, sebuah asteroid perlu berukuran sekurang-kurangnya 140 meter lebar dan berada pada jarak 7.4 juta kilometer dari orbit Bumi mengelilingi matahari. – Agensi


Sukan SEA Vietnam: Badminton tetap pulang dengan emas
Oleh KOSMO!

21 Mei 2022, 8:50 pm
HANOI – Satu emas dalam genggaman apabila pasukan badminton negara melakukan kejutan sejurus dua pasangan beregu campuran mengesahkan tempat ke final di temasya Sukan SEA Vietnam 2021 esok.
Meskipun skuad badminton negara diletakkan tanpa sebarang pingat selepas menghantar barisan muda ke temasya dwitahunan tersebut, ternyata pasangan meningkat naik, Chen Tang Jie-Peck Yen Wei dan Hoo Pang Ron-Cheah Yee See beraksi cemerlang menumpaskan lawan masing-masing di separuh akhir.
Pada saingan tersebut, Tang Jie-Yen Wei melakar kemenangan menundukkan pilihan pertama dari Indonesia Rinov Rivaldy-Pitha Haningtyas Mentari dengan keputusan 20-22 21-13 21-18 pada perlawanan yang berlangsung di Gimnasium Bac Giang.
Momentum kemenangan tersebut diteruskan Pang Ron-Yee See apabila berjaya menumpaskan cabaran pasangan Indonesia, Adnan Maulana-Mychelle Crhystine Bandaso 18-21 21-16 21-17.
Keputusan tersebut sekali gus mengesahkan kedudukan satu dan dua milik Malaysia dan mampu memberi kilauan emas ke-38 di bumi Hanoi.
Mengikut rekod, kali terakhir pasangan beregu campuran memenangi emas di pentas Sukan SEA adalah pada 1999 di Brunei menerusi gandingan Chew Choon Eng- Chor Hooi Yee. Keputusan itu sekali gus menyaksikan kem badminton tidak pernah pulang dengan tangan kosong apabila menjadi penyumbang emas untuk kontinjen Malaysia. -KOSMO! ONLINE


Orang ramai kesal pelajar makan atas lantai sempena Hari Guru
Oleh NURUL AIN NATASHA MAZLAN

21 Mei 2022, 6:31 pm
PETALING JAYA – Beberapa gambar tular di laman Facebook menunjukkan sekumpulan pelajar duduk bersila dan makan di atas lantai sempena sambutan Hari Guru dipercayai di sebuah sekolah baru-baru ini mengundang kritikan orang ramai.
Seorang pengguna media sosial yang juga guru, Mohd. Fadli Salleh berkata, beliau kesal dengan tindakan tersebut yang dianggap seolah-olah tidak berperikemanusian dan semua pihak perlu mengambil iktibar kejadian tersebut.
“Jangan buat majlis untuk murid, tapi VIP (orang kenamamaan) dirai secara melebih-lebih sedangkan murid terabai dan tak dirai seperti yang sepatutnya,” tulisnya menerusi hantaran di Facebooknya semalam.
Fadhli berkata, para pendidik tidak seharusnya meminta pelajar untuk makan dengan cara bersila di atas lantai yang yang belum dipastikan kebersihannya.
Perkongsian hantaran Mohd. Fadli atau lebih dikenali sebagai Cikgu Fadli itu mendapat 32,000 tanda suka dan 3,600 komen setakat petang semalam.
Meninjau di ruangan komen, rata-rata pengguna media sosial berasa marah dengan tindakan pihak sekolah yang dianggap yang tidak bertanggungjawab sehingga membiarkan murid makan di atas lantai.

“Melampau. Buat jamuan raya untuk budak-budak sekolah tetapi yang diraikan adalah VIP,” luah seorang pengguna.
“Sekurang-kurangnya letak tikar plastik,” komen Azlina Md Zin.
Sementara itu, seorang guru turut berkongsi pandangan bahawa beliau tidak akan menghentam guru atau pentadbir sekolah yang terlibat dalam gambar yang ditularkan.
“Saya ingin memberi sedikit nasihat agar perkara sebegini tidak berlaku pada masa akan datang. Raikan anak murid dengan cara yang betul seperti mana mereka meraikan kita dengan memberi hadiah,” katanya. – KOSMO! ONLINE


Parasit ubah minda, jadikan individu dijangkiti kelihatan lebih menarik
Oleh KOSMO!

21 Mei 2022, 7:00 pm
HELSINKI – Satu kajian terbaharu mendedahkan bahawa parasit yang mengubah minda manusia, Toxoplasma gondii boleh menjadikan orang yang dijangkiti lebih kelihatan menarik, lapor laman berita Wion News semalam.
Kajian itu dilaporkan menerusi satu penerbitan dan diketuai oleh pengarang utamanya, Javier Borraz-Leon yang merupakan ahli biologi Universiti Turku di Finland.
“Dalam satu kajian, tikus jantan dijangkiti Toxoplasma dianggap lebih menarik secara seksual dan lebih disukai oleh tikus betina yang tidak dijangkiti,’’ jelas kajian tersebut.
Sebelum ini, beberapa kajian mendapati bahawa parasit tersebut boleh menjangkiti mana-mana mamalia atau burung.
Pakar-pakar sering menyebut bahawa Toxoplasma gondii adalah parasit yang paling berjaya di dunia pada hari ini.
Apabila menjangkiti manusia, seseorang akan menjadi pembawa Toxoplasma seumur hidup. Pelbagai kajian juga menunjukkan bahawa ia boleh mengubah tingkah laku manusia.

Ia merebak apabila seseorang terdedah kepada najis kucing yang dijangkiti dan daripada makanan tercemar atau menerusi hubungan intim dengan orang yang dijangkiti.
Kajian terbaharu mendapati lelaki dan wanita yang dijangkiti dilihat lebih menarik dan lebih sihat berbanding mereka yang tidak dijangkiti.
Kesimpulan kajian itu menyatakan bahawa beberapa parasit yang ditularkan secara seksual seperti Toxoplasma gondii mungkin menghasilkan perubahan dalam penampilan dan tingkah laku manusia.
Perubahan itu sama ada disebabkan oleh kesan sampingan atau hasil daripada manipulasi parasit tersebut untuk meningkatkan penyebaran kepada perumah baharu.
“Walaupun kedengaran pelik, saintis berkata bahawa fenomena itu munasabah dari sudut evolusi biologi,’’ kata laman berita Science Alert. – Agensi


Koperasi digalak wujud sistem ladang kontrak
Oleh ABDUL RAZAK IDRIS

21 Mei 2022, 4:57 pm
KUALA SELANGOR – Koperasi yang terlibat dalam bidang ternakan digalakkan mewujudkan sistem ladang kontrak bagi membantu orang ramai memperoleh bahan keperluan pada harga rendah.
Menteri Pembangunan Usahawan dan Koperasi, Tan Sri Noh Omar berkata, ini termasuk ayam dan telur yang menjadi antara bahan mentah dibeli orang ramai pada setiap hari.
“Menerusi sistem ladang kontrak, bekalan dapat diperoleh secara terus daripada penternak pada harga murah.
“Kita akan perkemas lagi insiatif seperti ini dalam usaha membantu mengurangkan beban rakyat,” katanya pada sidang akhbar selepas merasmikan mesyuarat agung Persatuan Ibu Bapa dan Guru (PIBG) Sekolah Kebangsaan (SK) Puncak Alam 2 hari ini.
Menurut beliau, Angkatan Koperasi Kebangsaan Malaysia Berhad (Angkasa) juga diminta memainkan peranan menangani kegiatan ‘orang tengah’ dengan menubuhkan pusat pengumpulan dan pengedaran.
Noh turut menjelaskan pihaknya menyasarkan lebih banyak CoopMart dibuka di seluruh negara dengan ketika ini terdapat 1,000 premis berkaitannya -KOSMO! ONLINE


62 kanak-kanak saksi penampakan UFO
Oleh KOSMO!

21 Mei 2022, 5:00 pm
HARARE, Zimbabwe – Beberapa gambar yang disiarkan menunjukkan jejak didakwa ditinggalkan oleh objek terbang tidak dikenali (UFO) di sebuah padang sekolah dalam penampakan paling terkenal pada 1994 di Zimbabwe, lapor portal berita MailOnline semalam.
Puluhan kanak-kanak dari sebuah kelas di Sekolah Ariel, bandar Ruwa menarik perhatian media hampir 30 tahun lalu selepas mengatakan,  mereka melihat kapal angkasa berbentuk cakera mendarat di sebuah padang di belakang taman permainan sekolah pada September 1994.
Ada yang mengatakan melihat makhluk asing seakan manusia keluar daripada kapal itu dan berkomunikasi dengan mereka.
Seorang pakar psikiatri dari Universiti Harvard kemudian menemu bual 62 kanak-kanak itu dan membuat kesimpulan bahawa mereka bercakap benar.
Mereka yang kini dewasa masih berpegang kepada cerita tersebut setelah beberapa dekad menyaksikannya.
Gambar-gambar itu dikongsikan dalam dokumentari bertajuk Ariel Phenomenon mengenai kejadian yang mengejutkan itu.

Insiden tersebut adalah antara yang paling berharga dalam kalangan penyelidik. Mereka mengatakan bahawa disebabkan jumlah saksi, lukisan menarik yang dikatakan kapal angkasa dan makhluk yang dilukis pada hari yang sama menjadikan cerita itu sangat menarik.
Satu elemen yang kurang dalam kes luar biasa itu adalah bukti fizikal bahawa sesuatu telah mendarat di halaman sekolah tersebut pada pagi itu.
Seorang jurugambar, Gunter Hofer ialah antara yang pertama yang mendokumentasikan apa yang berlaku di tempat kejadian.
“Beberapa kanak-kanak berkata melihat kapal angkasa di lokasi berasingan di padang itu di mana saya menemukan kesan di atas rumput.
“Saya dapati dua kesan berbentuk bujur dengan berlainan saiz. Saya juga melihat kesan di atas tanah, sesuatu telah menekannya,’’ katanya.  – Agensi


Peruntukan RM80 juta Risda, Felcra Berhad laksana sekuriti makanan
Oleh HARIS FADILAH AHMAD

21 Mei 2022, 4:24 pm
LIPIS – Kementerian Pembangunan Luar Bandar (KPLB) memperuntukkan sebanyak RM80 juta kepada Pihak Berkuasa Pekebun Kecil Perusahaan Getah (Risda) dan Felcra Berhad bagi melaksanakan program bekalan dan sekuriti makanan untuk menjamin kestabilan bekalan makanan negara.
Timbalan Menterinya, Datuk Seri Abdul Rahman Mohamad berkata, peruntukan itu merupakan sebahagian inisiatif Risda dan Felcra Berhad memperkembangkan serta mengukuhkan sektor perladangan dan penternakan yang menjadi antara sumber utama makanan negara.
“Kementerian telah memberi tanggungjawab kepada Felcra Berhad untuk melaksanakan aktiviti dalam sektor penternakan berjumlah RM60 juta bagi ternakan ayam daging yang berpusat di Tanjong Seratus, Rompin, Pahang.
“Kita menyasarkan sebanyak 600,000 ekor ayam daging pada setiap bulan atau satu pusingan tempoh 35 hari pengeluaran untuk pasaran,”katanya pada sidang akhbar sempena Program Komuniti Sejahtera Majlis Rumah Terbuka KPLB dan Parlimen Lipis di Lipis hari ini.
Dalam pada itu, beliau berkata, Risda menerima peruntukan sebanyak RM20 juta bagi tujuan Program Agromakanan melibatkan seramai 1,000 peserta luar bandar di seluruh negara.
Tambah Abdul Rahman, Risda menerusi syarikat miliknya Risda Livestock Sdn Bhd (RLSB) menyasarkan pengeluaran sebanyak 10,000 ekor lembu pada tahun ini untuk menampung keperluan daging tanpa bergantung kepada bekalan  import.-KOSMO! ONLINE


Zii Jia selangkah rangkul Terbuka Thailand
Oleh MUHAMMAD ZUHAILY BADLISHAH

21 Mei 2022, 5:25 pm
PETALING JAYA – Pemain perseorangan lelaki No.1 negara, Lee Zii Jia mara ke pentas final Terbuka Thailand selepas menewaskan Liew Daren pada aksi separuh akhir di Impact Arena, Bangkok sebentar tadi.
Jaguh Asia berusia 24 tahun itu tetap diberikan tentangan sengit daripada Daren sehingga terpaksa beraksi selama tiga set dalam tempoh 51 minit sebelum menang 21-16, 13-21, 21-14.
Kini, Zii Jia berpeluang merangkul gelaran antarabangsa keduanya dalam tahun ini selepas terdahulu menjuarai Kejohanan Badminton Asia di Manila, Filipina pada 1 Mei lalu.
Sebagai rekod, Zii Jia yang turun selaku pilihan keenam kejohanan, memulakan kempen Terbuka Thailand dengan penuh bergaya selepas menewaskan Ade Resky Dwicahyo dari Azerbaijan di pusingan pertama.
Pemain ranking keenam dunia dari Alor Setar, Kedah itu sekali lagi tidak berdepan masalah apabila berdepan wakil Jerman, Kai Schafer dengan kemenangan 21-7, 21-11 di pusingan kedua.
Ia menyaksikan Zii Jia muncul satu-satunya pemain daripada kelompok lapan terbaik yang berjaya melangkah ke peringkat suku akhir selepas No.2 dunia, Kento Momota dari Jepun, Anders Antonsen (No.3 dunia, Denmark) dan Chou Tien-chen (No.4 dunia, Taiwan) tewas di pusingan pertama.

Bintang No.1 dunia dari Denmark, Viktor Axelsen juga mengalami nasib sama di pusingan kedua, manakala dua pemain Indonesia, Anthony Sinisuka Ginting (No.5 dunia) serta Jonathan Christie (No.8 dunia) menarik diri daripada menyertai Terbuka Thailand.
Situasi itu dimanfaatkan sepenuhnya oleh Zii Jia apabila dia menewaskan Shesar Hiren Rhustavito dari Indonesia 21-10, 14-21, 21-16 di peringkat suku akhir semalam.
Lawan Zii Jia di pentas final Terbuka Thailand esok sama ada pemain No.45 dunia dari Jepun, Kodai Naraoka atau bintang muda China, Li Shi Feng yang berada di kedudukan ke-50 dunia. – KOSMO! ONLINE


Mak Teh sebak sarung jubah konvokesyen anak saudara
Oleh NURUL AIN NATASHA MAZLAN

21 Mei 2022, 3:48 pm
BANGI – Perasaan gembira bercampur sebak mengiringi langkah seorang wanita ketika menaiki pentas mewakili anak saudaranya pada Majlis Konvokesyen Kolej Uniti di Bangi Avenue Convention Centre di sini hari ini.
Nursimah Ibrahim, 61, mewakili Allahyarham Muz Mohd. Nasir, 22, yang meninggal dunia dalam kemalangan motosikal di Nilai, Negeri Sembilan pada 12 Mei lalu.
Nurshima berkata, anak saudaranya merupakan penerima anugerah pertama Diploma Pengajian Islam pada majlis konvokesyen berkenaan.
“Hari penuh bersejarah ini sudah pastinya lebih gembira jika dapat diraikan bersama arwah Muz. Saya sudah menganggap dia seperti anak kandung memandangkan dijaga sejak kecil lagi,” katanya ketika ditemui hari ini.
Mengulas lanjut, Nurshima berkata, dia bangga kerana dapat menghantar arwah untuk menyambung pelajaran di Institut Pengajian Tinggi (IPT) memandangkan Muz seorang yang sangat suka belajar.
“Saya bagi dia peluang untuk belajar di IPT, tetapi apabila dia bagi saya peluang naik ke pentas menerima skrol diploma. Tak terungkap perasaan apabila mendapat tahu dia sudah meninggalkan saya buat selama-lamanya kerana Muz anak yang sangat baik,” ujarnya.

Dalam pada itu, ketika berkongsi kisah sebelum kejadian kemalangan itu, Nurshima berkata, arwah memeluknya erat pada pagi sebelum kejadian seolah-olah petanda dia akan pergi selama-lamanya.
“Tak sangka pelukan erat arwah pagi itu merupakan pelukan terakhir yang saya terima,” luahnya hiba.
Sementara itu, bapa Allayarham Mohd Nasir Ibrahim, 58, memberitahu, dia berasa sedih sewaktu mendengar nama anaknya disebut pada majlis konvokesyen berkenaan.
“Arwah rapat dengan saya dan Mak Teh (ibu saudara) sejak kecil lagi yang sudah dia anggap sebagai ibu kandung,” tambahnya.-KOSMO! ONLINE